text:
IGICE CYA 27
“Erega Kugira Neza Kwe Ni Kwinshi!”
1, 2. Imana igira neza mu rugero rungana iki, kandi se, ni gute Bibiliya itsindagiriza uwo muco?
INCUTI zimaranye igihe zirimo zirasangirira hanze zota akazuba ka kiberinka, ziganira ziseka mu gihe zishimira kureba uko akazuba karenga. Hirya kure, umuhinzi yitegereje imirima ye maze aramwenyura, anejejwe no kubona ibicu byijimye byirundanyije hamwe, n’imyaka ye yari yarumagaye itangiye kubona ibitonyanga bya mbere by’imvura. Ahandi hantu runaka, umugabo n’umugore we bashimishijwe no kubona umwana wabo wiga kugenda, atera udutambwe adagaza.
2 Baba babizi cyangwa batabizi, abo bantu bose barimo barungukirwa n’ikintu kimwe
Ikintu Gihebuje Kiranga Urukundo rw’Imana
3, 4. Kugira neza ni iki, kandi se, kuki byaba bikwiriye kuvuga ko kugira neza kwa Yehova ari ikimenyetso kigaragaza urukundo rw’Imana?
3 Mu ndimi nyinshi zivugwa muri iki gihe, “kugira neza” ni imvugo isa n’aho ari rusange. Ariko kandi, nk’uko bigaragara muri Bibiliya, kugira neza si imvugo ikoreshwa muri rusange. Mbere na mbere, yerekeza ku ngeso nziza no ku guhebuza mu bihereranye n’umuco. Ku bw’ibyo, dushobora kuvuga mu buryo runaka ko Yehova arangwa no kugira neza muri kamere ye yose. Imico ye yose
4 Kugira neza ni umuco urangwa n’ibikorwa, ni ukuvuga ko ugaragarira mu bikorwa umuntu akorera abandi. Intumwa Pawulo yagaragaje ko ku bantu, uwo muco ushishikaje cyane kurusha ndetse no gukiranuka (Abaroma 5:7). Umuntu w’umukiranutsi ashobora kwitegwaho gukurikiza ibyo amategeko amusaba abigiranye ubudahemuka, ariko umuntu mwiza we akora ibirenze ibyo. Afata iya mbere, agashishikazwa no gushaka uko yafasha abandi. Nk’uko tuzabibona, rwose Yehova ni umugiraneza muri ubwo buryo. Uko bigaragara, uko kugira neza kwa Yehova guturuka ku rukundo rwe rutagira imipaka.
5-7. Kuki Yesu yanze kwitwa ‘Umwigisha mwiza,’ bityo kandi se, ni ukuhe kuri kwimbitse yashimangiye?
5 Nanone, Yehova agaragaza ineza mu buryo bwihariye. Mbere gato y’uko Yesu apfa, umuntu umwe yaramwegereye ngo amubaze ikibazo, maze atangira agira ati “Mwigisha mwiza.” Yesu yaramushubije ati “unyitira iki mwiza? Nta mwiza keretse umwe, ni we Mana” (Mariko 10:17, 18). Icyo gisubizo gishobora kukubera urujijo rwose! Kuki Yesu yakosoye uwo muntu? Mu by’ukuri se, Yesu ntiyari ‘Umwigisha mwiza’?
6 Uko bigaragara, uwo muntu yari arimo akoresha amagambo ngo “Mwigisha mwiza” nk’izina ry’icyubahiro ryo kumushyeshyenga. Mu buryo burangwa no kwiyoroshya, Yesu yerekeje icyo cyubahiro kuri Se wo mu ijuru, we mwiza mu buryo buhebuje (Imigani 11:2). Nanone ariko, hari ukuri kwimbitse Yesu yarimo ashimangira. Yehova ni we wenyine udushyiriraho amahame agenga icyiza. Ni we wenyine ufite uburenganzira busesuye bwo kugena icyiza n’ikibi. Adamu na Eva bashatse kwiha ubwo burenganzira igihe bigomekaga bakarya ku giti cy’ubwenge bumenyesha icyiza n’ikibi. Mu buryo butandukanye n’uko babigenje, Yesu we abigiranye ukwicisha bugufi, yararetse ngo Se abe ari we ushyiraho amahame agenga icyiza n’ikibi.
7 Ikindi kandi, Yesu yari azi ko Yehova ari we soko y’ibintu byose byiza. Ni we Nyir’ugutanga “kose kwiza n’impano yose itunganye rwose” (Yakobo 1:17). Nimucyo dusuzume ukuntu kugira neza kwa Yehova kugaragarira mu kuba agira ubuntu.
Igihamya Kigaragaza Kugira Neza Kwinshi kwa Yehova
8. Ni gute Yehova yagaragarije abantu bose ineza?
8 Buri muntu wese wabayeho yungukiwe no kugira neza kwa Yehova. Muri Zaburi ya 145:9, hagira hati ‘Uwiteka agirira neza bose.’ Ni izihe ngero zimwe na zimwe zigaragaza ko agirira abantu bose neza? Bibiliya igira iti “[Imana] ntiyīrekeraho itagira icyo kuyihamya, kuko yabagiriraga neza mwese, ikabavubira imvura yo mu ijuru, ikabaha imyaka myiza, ikabahaza ibyokurya, ikuzuza imitima yanyu umunezero” (Ibyakozwe 14:17). Waba warigeze kurya ibyokurya biryoshye cyane maze ukumva unezerewe? Iyo hataza kubaho kugira neza kwa Yehova ngo ashyireho umwikubo uhoraho w’amazi meza n’“imyaka myiza” itanga umusaruro utubutse, nta byokurya byari kubaho. Yehova ntiyagaragarije iyo neza abamukunda gusa, ahubwo nanone yayigaragarije buri wese. Yesu yaravuze ati “ategeka izuba rye kurasira ababi n’abeza, kandi abakiranuka n’abakiranirwa abavubira imvura.”
Yehova ‘abavubira imvura yo mu ijuru, akabaha imyaka myiza’
9. Ni gute urubuto rw’umutapuwa rugaragaza kugira neza kwa Yehova?
9 Abantu benshi bafatana uburemere buke ubuntu buhebuje buhundagazwa ku bantu, bitewe n’uko izuba rikomeza kuva igihe cyose, imvura ntibure kugwa kandi hagahoraho ibihe bitanga umusaruro. Dufate urugero rw’imbuto z’imitapuwa (cyangwa pommes). Izo mbuto zirazwi cyane mu duce twose tw’isi tudashyuha cyane kandi ntidukonje cyane. Nyamara, ni urubuto rwiza cyane, ruryoha, kandi ruba rwuzuye amazi afutse n’intungamubiri z’ingenzi. Mbese, wari uzi ko ku isi hose hari amoko atandukanye y’imbuto z’imitapuwa agera ku 7.500? Zigira amabara atandukanye; hari izitukura, iz’umuhondo n’iz’icyatsi kibisi, kandi zirarutanwa kubera ko hari intoya zijya kungana n’inkeri hakaba n’inini. Iyo ufashe mu ntoki akabuto gato cyane k’umutapuwa, ubona nta cyo kavuze. Ariko kandi, mu gihe gakuze, gahinduka kimwe mu biti byiza cyane kurusha ibindi byose (Indirimbo 2:3). Mu rugaryi, ibiti by’imitapuwa biba bitatse uburabyo bwiza cyane; hanyuma ku muhindo bikera imbuto. Igiti cy’umutapuwa gisanzwe kimara imyaka igera kuri 75 cyera buri mwaka imbuto zakuzura amakarito 20 afite ibiro 19 buri karito!
10, 11. Ni gute ibyumviro bigaragaza kugira neza kw’Imana?
10 Kubera ko Yehova agira neza mu buryo butarondoreka, yaduhaye umubiri ‘uremye mu buryo butangaje,’ ufite ibyumviro byagenewe kudufasha kugira ngo twiyumvishe neza imirimo ye tunayishimire (Zaburi 139:14). Ongera utekereze kuri bya bintu byavuzwe iki gice kigitangira. Mu bihe nk’ibyo se, ni iki umuntu abona maze kikamushimisha? Udutama twiza tw’umwana wishimye. Uko imvura imanuka ikagwa mu mirima. Amabara y’umutuku, ay’umuhondo n’ay’isine y’akazuba ka kiberinka. Ijisho ry’umuntu riremwe mu buryo rishobora kubona amabara atandukanye asaga 300.000. Kandi ibyumviro byacu byo kumva byumva amajwi atandukanye, urugero nk’ijwi ry’umuntu ukunda, guhuha k’umuyaga mu biti cyangwa igitwenge kirangwa n’ibyishimo byinshi cy’akana k’igitambambuga. Kuki dushobora kuba twabona ibintu nk’ibyo tukumva n’ayo majwi? Bibiliya iravuga iti “ugutwi kumva, n’ijisho rireba, byombi byaremwe n’Uwiteka” (Imigani 20:12). Ariko kandi, ibyo ni bibiri gusa mu byumviro dufite.
11 Ibyumviro byo guhumurirwa ni ikindi gihamya kigaragaza kugira neza kwa Yehova. Izuru ry’umuntu rishobora kumva impumuro zitandukanye zigera ku 10.000. Tekereza kuri nke gusa muri izo: impumuro y’ibyokurya ukunda cyane batetse, iy’indabyo, iy’amababi yaguye hasi n’iy’akotsi k’umuriro ususurutsa. Hanyuma, ibyumviro byawe byo gukorakora bituma ushobora kumva akayaga kaguhuha mu maso, iyo umuntu ukunda aguhobeye mu buryo bugarura ubuyanja, gufata urubuto mu ntoki ukumva rurorohereye. Iyo urushonnyeho, ibyumviro byawe byo kuryoherwa bihita bitangira gukora. Wumva wishimye mu gihe ibyo byumviro byumvise uburyohe buhambaye buterwa n’ibintu biba bigize urwo rubuto. Ni koko, dufite impamvu nyinshi zo kwiyamirira ku bihereranye na Yehova tugira tuti “erega kugira neza kwawe ni kwinshi, uko wabikiye abakubaha.” (Zaburi 31:20, umurongo wa 19 muri Biblia Yera.) Ariko se, ni gute Yehova ‘yabikiye’ kugira neza kwe abantu bamwubaha?
Kugira Neza Kuzana Inyungu z’Iteka
12. Ni ibihe bintu by’ingenzi cyane kurusha ibindi Yehova yaduteganyirije, kandi kuki?
12 Yesu yaravuze ati “handitswe ngo ‘umuntu ntatungwa n’umutsima gusa, ahubwo atungwa n’amagambo yose ava mu kanwa k’Imana’” (Matayo 4:4). Ni koko, ibintu byo mu buryo bw’umwuka duhabwa na Yehova bishobora kutuzanira ibyiza byinshi ndetse kurusha ibyo mu buryo bw’umubiri, kubera ko biyobora ku buzima bw’iteka. Mu Gice cya 8 cy’iki gitabo, twabonye ko muri iyi minsi y’imperuka Yehova yakoresheje imbaraga ze zo gusubiza ibintu mu buryo maze agashyiraho paradizo yo mu buryo bw’umwuka. Ikintu cy’ingenzi kiranga iyo paradizo, ni ibyokurya byinshi byo mu buryo bw’umwuka.
13, 14. (a) Ni iki umuhanuzi Ezekiyeli yabonye mu iyerekwa, kandi se, ibyo bisobanura iki kuri twe muri iki gihe? (b) Ni ibihe bintu bihesha ubuzima byo mu buryo bw’umwuka Yehova yateganyirije abagaragu be b’indahemuka?
13 Muri bumwe mu buhanuzi bukomeye bwo muri Bibiliya buhereranye no kongera gusubiza ibintu mu buryo, umuhanuzi Ezekiyeli yeretswe urusengero rwongeye kubakwa kandi rwahawe ikuzo. Amazi yatembaga ava muri urwo rusengero, akaba yaragendaga aba menshi mu bugari no mu bujyakuzimu, kugeza ubwo yahindutse “umugez[i].” Aho uwo mugezi watemberaga hose, wahagiraga ingaruka nziza. Ku nkombe zawo hameze ibiti byatangaga ibyokurya kandi bigakiza. Ndetse uwo mugezi wanatumye Inyanja y’Umunyu itaragiraga ubuzima yongera kugira ubuzima n’umusaruro (Ezekiyeli 47:1-12)! Ariko se, ibyo byose bisobanura iki?
14 Iryo yerekwa ryasobanuraga ko Yehova yari kongera gusubizaho gahunda y’ugusenga kutanduye, nk’uko byashushanywaga n’urusengero Ezekiyeli yabonye. Kimwe n’uwo mugezi wo mu iyerekwa, ibyo Imana yateganyije byo guhesha abantu ubuzima byari kugenda birushaho kwisukiranya ku bagize ubwoko bwayo. Kuva Yehova yagarura ugusenga kutanduye mu mwaka wa 1919, yateganyirije abagize ubwoko bwe ibintu byari kubahesha ubuzima. Mu buhe buryo? Mu by’ukuri, za Bibiliya, ibitabo by’imfashanyigisho za Bibiliya, amateraniro n’amakoraniro, byose byatumye ukuri kw’ingenzi cyane kugera ku bantu babarirwa muri za miriyoni. Binyuriye muri ubwo buryo, Yehova yigishije ubwoko bwe ibihereranye n’ibyo yateganyije bikomeye kurusha ibindi byose byerekeranye n’ubuzima
15. Ni mu buhe buryo kugira neza kwa Yehova kuzagera ku bantu bizerwa mu gihe cy’Ubutegetsi bwa Kristo bw’Imyaka Igihumbi?
15 Ariko kandi, umugezi Ezekiyeli yabonye mu iyerekwa ntuzareka gutemba, ubwo iyi gahunda y’ibintu ishaje izaba imaze kurangira. Ibinyuranye n’ibyo, uzakomeza gutemba, ndetse uzasendera kurushaho mu gihe cy’Ubutegetsi bwa Kristo bw’Imyaka Igihumbi. Hanyuma binyuriye ku Bwami bwa Kimesiya, Yehova azakoresha agaciro k’igitambo cya Yesu mu buryo bwuzuye, agende buhoro buhoro ageza abantu bizerwa ku butungane. Mbega ukuntu icyo gihe tuzanezezwa no kugira neza kwa Yehova!
Ibindi Bintu Biranga Kugira Neza kwa Yehova
16. Ni gute Bibiliya igaragaza ko kugira neza kwa Yehova gukubiyemo indi mico, kandi se, imwe muri yo ni iyihe?
16 Kugira neza kwa Yehova gukubiyemo byinshi birenze ibyo kugira ubuntu. Imana yabwiye Mose iti “ubwanjye nzanyuza kugira neza kwanjye kose imbere yawe, nzivugira mu izina imbere yawe ko ndi Uwiteka [“Yehova,” NW] .” Iyo nkuru ikomeza igira iti “Uwiteka anyura imbere ye, arivuga ati ‘Uwiteka, Uwiteka, Imana y’ibambe n’imbabazi, itinda kurakara, ifite kugira neza kwinshi n’umurava mwinshi [“ukuri kwinshi,” NW]’” (Kuva 33:19; 34:6). Bityo rero, kugira neza kwa Yehova gukubiyemo indi mico myiza myinshi. Reka dusuzume ibiri gusa muri yo.
17. Kugira ibambe bisobanura iki, kandi se, ni gute Yehova yarigiriye abantu buntu badatunganye?
17 “Imana y’ibambe.” Uwo muco utubwira byinshi ku bihereranye n’uburyo Yehova afata ibiremwa bye. Aho kuba umuntu uhubuka, utagira ibyiyumvo cyangwa utwaza igitugu, nk’uko akenshi bigenda ku bantu bafite ububasha ku bandi, Yehova we ni umugwaneza. Urugero, Yehova yabwiye Aburamu ati “[ndakwinginze] rambura amaso urebe, uhere aho uri hano, ikasikazi n’ikusi, n’iburasirazuba n’iburengerazuba” (Itangiriro 13:14). Ubuhinduzi bwinshi bwakuyemo ijambo “ndakwinginze.” Ariko, abahanga mu bya Bibiliya bagaragaza ko mu rurimi rw’Igiheburayo rw’umwimerere, hakoreshejwe amagambo akubiyemo akaremajambo gahindura iyo mvugo kugira ngo itumvikana nk’aho ari itegeko, ahubwo igahinduka imvugo yo gusaba ikintu runaka ubigiranye ikinyabupfura. Hari izindi ngero zihuje n’urwo (Itangiriro 31:12, NW; Ezekiyeli 8:5, NW). Tekereza Umutegetsi w’Ikirenga w’ijuru n’isi arimo abwira umuntu buntu ngo “ndakwinginze”! Mbese, ntitwumva tugaruye ubuyanja iyo dutekereje ukuntu Imana yacu Yehova igira ibambe, muri iyi si irangwa n’ibikorwa byo gukagatiza, urugomo no kutubaha?
18. Ni mu buhe buryo Yehova “[a]fite . . . umurava mwinshi,” kandi se, kuki ayo magambo atanga icyizere?
18 “Ifite . . . ukuri kwinshi.” Ubuhemu burogeye ku isi muri iki gihe. Ariko kandi, Bibiliya itwibutsa igira iti “Imana si umuntu ngo ibeshye” (Kubara 23:19). Koko rero, muri Tito 1:2 havuga ko ‘Imana itabasha kubeshya.’ Kugira neza kwa Yehova ntikwamwemerera kubeshya. Bityo rero, amasezerano ya Yehova ni ayo kwiringirwa mu buryo bwuzuye; amagambo yavuze agomba gusohora nta kabuza. Ndetse Yehova yitwa “Imana y’ukuri” (Zaburi 31:5, NW). Nta bwo yirinda kuvuga ibinyoma gusa, ahubwo anamenyekanisha ukuri mu rugero rwagutse. Ntakorera mu bwiru, cyangwa ngo ahishahishe ibintu; ahubwo, kuko afite ubwenge butagira akagero, atuma abagaragu be bizerwa bagira ubumenyi, abigiranye ubuntu. * Anabigisha uko babaho mu buryo buhuje n’ukuri abamenyesha, kugira ngo bashobore ‘kukugenderamo’ (3 Yohana 3). Muri rusange se, ni gute kugira neza kwa Yehova kwagombye kutugiraho ingaruka, buri muntu ku giti cye?
‘Murabagiranishwe no Kugira Neza kwa Yehova’
19, 20. (a) Ni gute Satani yagerageje gutuma Eva atakaza icyizere ku bihereranye no kugira neza kwa Yehova, kandi se, ibyo byagize izihe ngaruka? (b) Kugira neza kwa Yehova kwagombye mu buryo bukwiriye kutugiraho izihe ngaruka, kandi kuki?
19 Igihe Satani yoshyaga Eva mu busitani bwa Edeni, yarabanje atuma mu buryo bw’amayeri atakaza icyizere ku bihereranye no kugira neza kwa Yehova. Yehova yari yarabwiye Adamu ati “ku giti cyose cyo muri iyo ngobyi ujye urya imbuto zacyo, uko ushaka.” Mu biti bibarirwa mu bihumbi bishobora kuba byari bitatse ubwo busitani, kimwe gusa ni cyo Yehova yari yaramubujije kuryaho. Nyamara, zirikana amagambo Satani yabwiye Eva mu kibazo cya mbere yamubajije agira ati “ni ukuri koko Imana yaravuze iti ‘ntimuzarye ku giti cyose cyo muri iyi ngobyi’?” (Itangiriro 2:9, 16; 3:1). Satani yagoretse amagambo yavuzwe na Yehova kugira ngo yumvishe Eva ko hari ikintu runaka cyiza Yehova yari yarabakinze. Ikibabaje ni uko amayeri ye yageze ku ntego. Eva, kimwe n’abandi bagabo n’abagore benshi babayeho nyuma ye, yatangiye gushidikanya ku bihereranye no kugira neza kw’Imana, yo yari yaramuhaye ibyo yari afite byose.
20 Tuzi ukuntu uko gushidikanya kwateje agahinda n’imibabaro mu buryo bwimbitse. Bityo rero, nimucyo tuzirikane amagambo yo muri Yeremiya 31:12 (NW) agira ati “bazarabagiranishwa no kugira neza kwa Yehova.” Mu by’ukuri, kugira neza kwa Yehova kwagombye gutuma turabagiranishwa n’ibyishimo. Ntitugomba kuzigera na rimwe dushidikanya ku bihereranye n’impamvu zituma Imana yacu ikora ibintu, Imana yacu irangwa no kugira neza mu buryo bwuzuye. Dushobora kuyiringira byimazeyo, kubera ko ishakira ibyiza abayikunda.
21, 22. (a) Ni mu buhe buryo bumwe na bumwe wakwishimira kwitabiramo umuco wa Yehova wo kugira neza? (b) Ni uwuhe muco tuzasuzuma mu gice gikurikira, kandi se, utandukaniye he no kugira neza?
21 Ikindi kandi, iyo tubonye uburyo bwo kubwira abandi ibihereranye no kugira neza kw’Imana, biradushimisha cyane. Ku bihereranye n’ubwoko bwa Yehova, muri Zaburi ya 145:7 hagira hati “bazībukiriza kugira neza kwawe kwinshi.” Buri munsi, twungukirwa mu buryo runaka no kugira neza kwa Yehova. Kuki tutakwihingamo akamenyero ko kujya dushimira Yehova buri munsi ku bwo kugira neza kwe, tukajya tuvuga tugusha ku ngingo uko bishoboka kose? Gutekereza kuri uwo muco, gushimira Yehova buri munsi kubera wo no kubwira abandi ibihereranye na wo bizadufasha kwigana Imana yacu irangwa no kugira neza. Kandi mu gihe tuzaba dushaka uburyo bwo kugira neza, nk’uko Yehova abikora, tuzarushaho kugirana na we imishyikirano ya bugufi. Intumwa Yohana yari igeze mu za bukuru yaranditse iti “ukundwa, ntukīgane ikibi, ahubwo wīgane icyiza. Ukora ibyiza ni we w’Imana.”
22 Nanone, kugira neza kwa Yehova kugendana n’indi mico myiza. Urugero, Imana irangwa n’“ineza nyinshi yuje urukundo,” cyangwa urukundo rurangwa n’ubudahemuka (Kuva 34:6, NW). Uwo muco urihariye kurusha umuco wo kugira neza, kubera ko Yehova awugaragariza cyane cyane abagaragu be bizerwa. Igice gikurikira kizatubwira uburyo awugaragaza.
^ par. 14 Nta rundi rugero rukomeye rugaragaza kugira neza kwa Yehova rwaruta urwo kuba yaratanze incungu. Mu biremwa by’umwuka byose bibarirwa muri za miriyoni Yehova yagombaga guhitamo, yahisemo Umwana we akunda cyane w’ikinege, kugira ngo abe ari we udupfira.
^ par. 18 Birakwiriye ko Bibiliya ishyira isano hagati y’ukuri n’umucyo. Umwanditsi wa Zaburi yararirimbye ati “ohereza umucyo wawe n’umurava wawe [“ukuri kwawe,” NW]” (Zaburi 43:3). Yehova atanga umucyo mwinshi wo mu buryo bw’umwuka, akawuha abantu bose bashaka kwigishwa cyangwa kumurikirwa na we.


c: text/html

text:
Ahantu umunani hagaragaza amateka y’urugamba rwo kubohora igihugu hagiye kubyazwa inyungu zishingiye ku bukerarugendo
Mu rwego rwo gukomeza kuzirikana ubutwari, ikinyabupfura n’ubunyamwuga byaranze ingabo zari iza RPA, mu rugamba rwo kubohora igihugu rwabaye hagati y’itariki ya 1 Ukwakira 1990 n’itariki 4 Nyakanga 1994, Urwego rw’Igihugu rw’Iterambere (RDB) ku bufatanye n’ibindi bigo nk’Ingoro ndangamurage z’u Rwanda, bagiye gutunganya ahantu umunani hatandukanye hajye hasurwa na ba Mukerarugendo babwirwe ayo mateka ariko banazane amadovize mu gihugu.
Ahantu umunani hazatunganywa hakagirwa ahantu nyaburanga, harimo Kagitumba, Mulindi, Shonga, Musanze (Nyamagumba), Mukarange, CND, Gikoba n’Urugano.
Nk’uko bisobanurwa na Hakiza Jakson ushinzwe kongera ibirwa mu rwego rw’ubukerarugendo muri RDB, aho hantu hose uko ari umunani hagiye hafite amateka y’urugamba rwahabereye kandi agomba kubugabungwa, ariko byose bigakorwa mu kuzirikana uko urugamba rwo kubohora igihugu rwagenze kuko ni yo sano utwo duce twose duhuriyeho.
Hakiza Jackson yasobanuye ibyaranze buri hantu muri aho umunani hagiye guhindurwa ahantu nyaburanga, avuga n’ibyo RDB iteganya kuhakorera mu rwego rwo kubyaza umusaruro amateka y’urugamba rwo kubohora igihugu.
Kagitumba ngo ni ho Ingabo zari iza RPA zatangiriye urugamba tariki 1 Ukwakira 1990. Aho hazashyirwa uburyo bufasha uhasuye kumenya ko ari ho ingabo za zari iza RPA zinjiriye, hagaragara amayeri ya gisirikare (tactics) zakoreshaga hazirikanwa cyane n’uwari uziyoboye icyo gihe, Rwigema Fred, watabarutse nyuma gato y’itangira ry’urugamba, ubu akaba ari mu ntwari z’u Rwanda.
Ku Mulindi avuga ko hasanzwe bimwe mu bimenyetso byaranze amateka y’urugamba rwo kubohora igihugu, kuko hari icyicaro cya RPF na RPA. Icyo RDB izakora ni ukwagura ibikorwa bihari ubu, kongera amakuru iriya inzu ndagamugarage yaho yatangaga, ubwo harimo kongera inyubako n’uburyo bwo kumurika amateka ba mukerarugando bakwiye kubona mu gihe basuye ku Mulindi.
Ubundi mu rwego rw’ubukerarugendo nk’uko Hakiza abivuga, umuntu akwiye gusohoka mu nzu ndangamurage imwe yashishikarijwe kujya gusura ibindi bikorwa bifite aho bihuriye n’ibyo yasuye mu nzu ndangamurage runaka.
Ati “Nk’ubwo uwasuye aho ku Mulindi azajya aba ashobora guhita asura ahitwa i Kaniga hakoreraga Radio Muhabura, asure ku Rushaki habereye imirwano ikomeye, ashobora kandi kujya gusura ahitwa i Rubaya havurirwaraga abarwayi n’ abakomerekeye ku rugamba.
Shonga ni mu Karere ka Nyagatare. Aho ngo ni ahantu hirengeye kandi heza mu bya gisirikare kuko hari ‘strategic’.
Ngo ni umusozi utari muremure cyane, wegereye ahitwa i Gikoba hari icyicaro cy’umuyobozi mukuru w’urugamba ‘Headquarter of Chairman of high command’, ari we Perezida wa Repubulika y’u Rwanda ubu.
Ubundi ngo bararwanaga, bagasubira aho baturutse batera, nyuma baza gufata igice gito cy’ubutaka bw’u Rwanda barabugumana icyo gice bafashe ni cyo bise “Santimetero”. Muri iyo Santimetero ngo hari icyicaro cy’umuyobozi mukuru w’urugamba ndetse na Shonga n’utundi duce dufite amateka atandukanye.
RDB irategura kuhatunganya neza, ikahashyira ibikenerwa byose ku buryo umuntu uhasuye yabona aho ashinga ihema ‘camp site’ , kuko ari umusozi. Hari n’abakerarugendo bazajya bakenera kuwuzamuka babwirwa amateka ya RPA irwanira muri santimetero, kuko hari abakerarrugendo bakunda kuzamuka imisozi, ariko akawuzamuka akurikiye iyo nkuru y’urugamba rwabereye aho.
Hari kandi gutunganya ahantu hari urutare kuri uwo musozi na ho hakajya hasurwa ‘rock climbing’, kuko igice kimwe cy’uwo musozi wa Shonga ngo kigizwe n’urutare, hari no kugendera ku migozi n’ibindi. Muri rusange ngo hazatunganywa ku buryo abakerarugendo bakunda ibyitwa ‘adventure tourism’ bazumva habanogeye.
Ikindi RDB iteganya gushyira aho ku musozi wa Shonga uburyo ba mukerarugendo bakwifasha mu gusura uduce twegereye aho basuye. Muri urwo rwego ngo barateganya gushyirayo ibipikipiki binini bifite amapine ane ‘quad bikes’, ibyo ngo bifasha mukerarugendo kuba yasura ahantu hegereye aho yasuye, nk’ubwo yasura agasozi ka Shonga, agasura n’ahitwa Kabuga, Gishuro, Mutojo n’ahandi kuko aho hari amateka y’urugamba rwo kwibohora. Ibyo bipikipiki ngo bizashyirwa no ku Mulindi.
Gikoba, na ho ni mu Karere ka Nyagatare. Ni ho hambere RPA yashoboye gushyira icyicaro cyayo gikuru ku butaka bw’u Rwanda. Gikoba kandi nk’uko byasobanuwe n’umuvugizi w’ingabo z’u Rwanda, tariki 4 Nyakanga 2020, mu birori byo kwizihiza kwibohora ku nshuro ya 26, ngo ni ho hategurirwaga gahunda zo kwagura igice cyagenzurwaga na RPA, aho kandi ngo ni ho hateguriwe igitero cya Byumba cyo ku itariki 5-6 Kamena 1992, cyarangiye RPA igize ubutaka bunini.
Icyo gitero kandi ngo cyarangiye urugamba rwo kubohora igihugu rwahinduye isura. RPA imaze kugira igice kinini igenzura, tariki 7 Kamena 1992, ni bwo bimuye ibirindiro by’umugaba mukuru wa RPA, babijyana ku Mulindi wa Byumba, babyimuye aho i Gikoba.
RDB izahashyira inzu ndangamurange iri mu bice bibiri, (igice kimwe kiri munsi y’ubutaka ndetse no ku butaka bisanzwe hatubakiye (underground and an open air museum). Ngo bazakora ku buryo babungabunga ibimenyetso by’amateka y’urugamba rwo kubohora igihugu bihari, bivugwa binerekanwa aho bishoboka.
Ati “Urugero niba bavuze bati Inkotanyi zambaraga imyenda yitwa Mukotanyi, ikaba ihari bayerekana. Gusa birumvikana ko imyaka 26 ishize uragamba rwo kuhora igihugu rurangiye hari ibyagiye bihinduka”.
Mukarange, ni mu Karere ka Gicumbi. Aho ngo ni ho Umuyobozi mukuru w’Ingabo zari iza RPA icyo gihe, ubu akaba ari we Perezida wa Repubulika Paul Kagame, yazibwiriye ijambo (imbwirwaruhame), ryari mu rurimi rw’Igiswayire, azisaba kurangwa n’ikinyabupfura no gukora ibyiza, kugira ngo imyitwarire yabo itandukane n’iy’ingabo barwanaga icyo gihe. Ikindi ngo yazisabye kuba umusingi w’impinduka nziza bifuzaga.
Iyo mbwirwaruhame ngo yaramenyekanye cyane, kandi ifatwa nk’iyagize uruhare mu gutuma ingabo zari ku rugamba rwo kwibohora zigira ikinyabupfura n’ubunyamwuga byaziranze kugeza zirutsinze. Hari kandi ibitero ingabo za RPA zagiye zigaba hirya no hino mu cyahoze ari byumba, ziturutse aho i Mukarange.
RDB izahashyira ikimenyetso kigaragaza ayo mateka, kandi uhageze ayasobanurirwe anerekwa ibintu bitandukanye byayaranze.
Nyamagumba ni mu Karere ka Musanze. Uwo ngo ni umusozi ufite amateka mu bya gisirikare. Aho RDB irateganya kuhashyira inzu bafatiramo amafanguro inagaragaza amateka y’urugamba mu buryo bw’inyandiko, mu mafoto no mu bugeni.
Ikindi kandi hegeranye na Gereza ya Ruhengeri na yo ifite amateka muri icyo gihe cy’urugamba. Hatekerejwe gushyiraho inyubako izakubirwamo amateka ya RPA mu rugamba rwo kubohora igihugu kuri Nyamagumba, camp Muhoza na Gereza ya Ruhengeri.
Urugano na rwo ngo ni ikintu gikomeyeye mu mateka ya RPA, kuko Inkotanyi zarubayemo. Ni ahantu hakorerwaga ibikorwa byo gutegura intambara, uhageze azajya amenya uko byakorwaga.
RDB irateganya kuhatunganya ku buryo umukerarugendo uhasuye yabona aho ashinga ihema rye kandi akabona ibyo akeneye byose. Hari no gutegurwa ku buryo abakunda gusura bazamuka imisozi bazajya bayizamuka nk’ubukerarugendo bisanzwe, ariko bafite n’amateka basanzeyo.
CND iri mu nzu ikoreramo Inteko Ishinga Amategeko y’u Rwanda. Hasanzwemo inzu ndangamurage ivuga cyane cyane ku guhagarika Jenoside ‘campaign against genocide’.
RDB ku bufatanye n’ibindi bigo nk’Ingoro ndangamurage z’u Rwanda, irashaka kuyagura mu rwego rwo kugaragaza ibikorwa ingabo 600 z’Inkotanyi zakoze muri Kigali zirokora abantu bicwaga, nko ku i Rebero, Sitade Amahoro, Saint Paul, Sainte Famille n’ahandi.
Gusa izo site umunani nk’uko bisobanurwa na Hakiza, nta yihariye, zose zifitanye isano mu gihe cy’ urugamba rwo kubohora igihugu.

robotstxt: allowed

filter: keep


text:
Uretse ku cyo bizakwibutsa uzaba wanamaze kubona ko hari ibifite imiterere yoroshye kwibuka ku buryo nubwo waba utakireba wabwira umuntu uko kimeze ukirebeye inyuma akagisobanukira neza.
Uretse igisiga twagarutseho gifite umunwa umeze nk’ikiyiko, uyu munsi turagaruka ku gisiga gifite umutwe umeze nk’inyundo cyitwa Hamerkop.
Imiterere ya Hamerkop
Hamerkop ni igisiga kitari kinini ukirebye neza. Amababa yacyo yose ajya gusa n’ikijuju. Hamerkop igira amababa manini iyo iyarambuye ariko kandi ikagira amababa magufi yo ku murizo.
Amaso ya Hamerkop nayo ajya gusa n’ikijuju, amaguru n’amano ni umukara kandi ikagira amano yenda gufatana nk’ay’imbata. Ingabo n’ingore byose birasa.
Uburebure bwa Hamerkop buri hagati ya centimetero 47-56. Amababa yayo iyo arambuye agira uburebure buri hagati ya centimetero 90-94. Uburemere bwayo bubarirwa hagati ya garama 415-430. Hamerkop ishobora kuramba kugeza ku myaka 20.
Ibitunga Hamerkop
Hamerkop itungwa n’ibikeri, imitubu, amafi mato n’utundi dusimba two mu mazi. Mu gushaka ibyo kurya ikoresha ubuhanga butandukanye harimo guhagarara ahantu hamwe itinyeganyeza ubundi umuhigo waza igahita iwucakira.
Ishobora kandi kugenda mu mazi, mu byondo ishaka ibyo kurya. Igihe kimwe iba iguruka hejuru y’amazi kugira ngo nibona umuhigo utembera hejuru y’amazi iwucakire. Ubundi buryo ikoresha ni ukugenda inyuma y’imvubu, ubushyo bw’inka cyangwa ubw’imbogo kugira ngo ibashe gufata ibiharara byakanzwe n’ibyo bisimba.
Imyororokere ya Hamerkop
Hamerkop yubaka icyari kinini cyane. Icyari cyayo gishobora gupima ibiro 50 kandi imbere gishobora kugira umwanya wa metero ebyiri.
Homerkop yubaka nibura ibyari 3-5 mu mwaka. Ibyo byari ishobora kubyubaka kuko ishaka kororokeramo ariko kandi ishobora no gupfa ku byubaka ntacyo igiye kubikoresha.
Iyo icyari kimaze gutungana ingore itera amagi 3-7 y’umweru. Ingabo n’ingore zifatanya kurarira amagi mu gihe cy’ukwezi (iminsi 28-30). Ingabo n’ingore kandi bifatanya kwita ku mishwi uretse ko imishwi ishobora gusigara yonyine mu cyari mu gihe runaka nubwo ibyo bimenyerewe no ku zindi nyoni zijya gushakira ibyo kurya ku mazi.
Imishwi iyo ikivuka iba isa n’ikijuju kandi ifite umunwa wagutse. Iyo umushwi umaze iminsi nibura 17 uba umaze kugira ishusho igaragara kandi n’amababa yarameze. Iyi nyoni iyo ikiri nto nibura ku minsi iri hagati 44-50 iba ishobora kuguruka neza ariko ikagaruka kurara mu cyari kugera ku mezi 2 nyuma yo guturagwa.
Ibindi wamenya kuri Hamerkop
Hari amakabyankuru menshi ashingiye kuri Hamerkop. Hari ahantu hamwe na hamwe bavuga ko izindi nyoni ziyifasha kubaka icyari n’ubwo ntawurabibona. Mu baturage bamwe na bamwe bagifite imyumvire cya kera hari hamwe na hamwe iyo Hamerkop inyuze hejuru ya nyakatsi zabo bahita bihutira kuzisenya kuko batekerezako iziteye umwaku.
Hari imico imwe n’imwe y’abantu nk’abaturage bo mu butayu bwa Kalahari bizera ko “Hamerkop ari inyoni y’inkuba” kuko kuri bo gukubitwa n’inkuba aba ari ikimenyetso cyerekana ko wari wagerageje kwiba icyari cya Hamerkop. Ikindi bizera ni uko ikigirwamana cyabo cyitwa Khauna kibuza abantu bose kwica Hamerkop.
Tugendeye ku myemerere ya kera y’abaturage bo muri Madagascar, bizeraga ko umuntu usenya icyari Hamerkop afatwa n’indwara y’ibibembe. Hari umuvugo bagira mu rurimi rwabo ugereranya Hamerkop n’igisiga kibi kandi cyavumwe.
Ibibangamira Hamerkop
Muri iki gihe Hamerkop ntabwo ifatwa nk’igisiga kigeramiwe nubwo kimwe n’ibindi bisiga byose birimo guhura n’imihindagurikire y’ikirere ndetse n’imiti ikoreshwa mu buhinzi. Muri Nigeria abantu bica Hamerkop kugira ngo bayikoremo imiti gakondo.


text:
ESE WOWE, NYUMA YO KUVAHO KWA NYAKWIGENDERA,NI GUTE UZAYOBORA ABANYARWANDA?
Ndagirango buri munsi nubona nyagasani aguhaye guhumeka,ujye ufata akanya,utekereze uburyo mu minsi iri mbere nuramuka ubaye umwe mu bayobozi b’igihugu,nigute uzayobora abanyarwanda?waba uzikomereza umwuka w’ikinyoma twasanze?cyangwa ushobora guhagarara kigabo nk’umuntu Imana yatoranyije mu gihe gisa nk’iki,ukarwanya ikinyoma cya repubulika!?
Reka mvuge nti,niba ugitekerereza mu moko no mu mwuka w’ikinyoma,nta mwanya ufite murwagasabo,ngirango ikinyoma cy’Abahutu+icy’Abatutsi=bingana (0) urwango rw’Abahutu+urw’Abatutsi=(0)ivangura moko ry’Abatutsi+iry’Abahutu=(0)ubwose koko dushingiye kubigaragara murabona ejo hazaza h’Urwanda,har’icyo tuzasigira abazadukomokaho?cyangwa n’uguhora mu ntambara no gusahura igihugu tukigira mu mahanga.Bitekerezeho wibaze iryo shyaka urimo urebe ko har’icyo ryageza kubanyarwanda,nusanga wibeshya,wifate utegereze igihe gikwiriye cy’Imana urebe ko Uwiteka atazaguha icyerekezo kandi gikwiriye.
UWARUSHYE NTARUHUKA!
Nibyo koko babivuze ukuri,uwarushye ntaruhuka,kubera iki?abakurambere baciye uyu mugani?ngo umugani ugana akariho.Urebye abanyarwanda bo mu bwoko bw’Abatutsi umuruho barushye igihe bahungaga muri 1959,ntawatekerezaga yuko bakabaye aribo bongeye guhunga ingoma y’Abega bimitse bibwira ngo n’ingoma ntutsi.Bababwiye ngo nimureke dushyireho umuhutu kugirango amahanga atatubona nabi,hanyuma tuzabone kuzana umwami kuko twebwe amahanga aratwanga kandi araturwanya,abandi nabo bati nibyo!Mu gihe abantu bagitegereje bati duteye Congo kuko abahutu bashobora kugaruka bakadusubiza ishyanga,abatutsi bati sawa!Mukanya gato bati Pasteur Bizimungu ashyigikiye abahutu benewabo abatutsi bati ntarare ku ngoma.
Bati noneho hagomba kuba amatora y’umukuru w’igihugu kugirango haboneke ubutegetsi bubereye abatutsi,kandi kagame niwe ugomba kuba umutegetsi mukuru dore igihe twaruhiye bandi bati sawa kabisa,naho ntibamenye ko Abega bibereye mu migambi yogushaka uburyo bimika “Kega ka kagara ka KAGAME”amaze kwima ingoma,ati Urwanda nta mwami rufite,ahubwo natahe nkabanyarwanda bose azahabwa aho atura naho iby’ubwami nasubize amerwe mu isaho.
Ubwo intambara yoguhiga abanyarwanda bo mu muryango w’abanyiginya iba iratangiye,nibwo ba SEBARENZI bahise bahunga nabandi bari bashyigikiye gutaha kumwami baricwa,ubwo umwakagara afatanya ikibazo cy’ubwami na jenocide yakorewe abanyarwanda bo mu bwoko bw’Abatutsi agira amahirwe haduka imvugo ivuga ko abatavuga rumwe n’ubutegetsi arabagize umutwe witera bwoba,ubwo nawe afatiraho yongezamo vitensi maze karahava,ibisasu aba abikuye mububiko Col.Karangwa John waruvuye mu mahugurwa yoguteza akavuyo no kugahosha aba abonye ikiraka ndibuka icyo gihe yari Major,ibisasu arabitera,ibinyamakuru bimushyira mu majwi bati ambara col.Uruhuke akazi ukoze abandi bazagakomeza.Ubwo Kayumba Karegeya Ingabire bashyirwa mugatebo kabaterroriste maze Gen.Nziza na Gen.Kagame babiha umugisha,none bategereje urugiye kubakura ku isi, surely will continue like this? or we need some changes? God please help us let us your will be done in our country.


text:
Kuwa 25 Ukuboza ni umunsi ngarukamwaka isi yose yizihiza ivuka ryaYesu cyangwa se Noheri. Ni umunsi w’umunezero ku batuye isi. Nubwo tuwizihiza incuro ibihumbi, ntacyo byaba bimaze nibaYesu atavukira mu mitima yacu. Reka dukungahaze ubuzima bwacu bw’umwuka turebera hamwe amasomo yatubera inkomezi mu mwaka mushya wa 2021 tugiye gutangira.
Birakwiye koburi wese ategura umutima we kugira ngoYesu Kristo awuvukiremo bityo tubeho ubuzima buhimbaza Imana gusa. Reka turebere hamwe amasomo 5 y’ingenzi mu buzima dukwiye kwigira kuriYesu:
1. Ibyo ushaka ko bakugirira,ba ari byo ugirira abandi
Intego ikomeye y’ubuzima ishingiye ku magamboYesu yigishije aboneka mu Butumwa bwiza bwanditswe na Matayo 7:12 “Nuko ibyo mushaka ko abantu babagirira byose mube ariko mubagirira namwe, kuko ayo ari yo mategekon’ibyahanuwe”.
Mubyukuri iri ni itegeko rireba buri muntu wese hatitawe ku idini abarizwamo. Mu yandi magambo, ibyo utifuza ko abandi bantu bagukorera, nawe ntukwiye kubibakorera. Ibyo udashaka ko abandi bakwikoreza, ntugomba kubibikoreza, niba udashaka ko abantu bakwiba, nawe ntugomba kutwara ibyabo, niba udashaka ko abantu bakubabaza, nawe irinde kubababaza. Mubyukuri fata abandi nk’uko wifuza ko bagufata.
2. Ntugakunde amafaranga
“Nta wucyeza abami babiri kuko yakwanga umwe agakunda undi, cyangwa yaguma kuri umwe agasuzugura undi . Ntimubasha gukorera Imana n’ubutunzi”. Matayo 6:24.
Ntimukirukanke ku mafaranga ngo abatware ibitekerezo. Gukunda amafaranga ni umuzi w’ibibi byose. Mwibuke ko amafaranga ubwayo atari mabi, kuko adufasha kubona ibyo dukeneye muri iyi si yihuta mu iterambere. Ariko urukundo rw’amafaranga rushobora gushyira ubuzima bwawe mu kaga.
Ikibazo ni uko abantu batangiye gukunda amafaranga kurusha Imana kandi amafaranga ubwayo bayagize imana. Abantu bashyize indangagaciro n’ubumuntu ku ruhande bakurikira amafaranga. Ariko mubyukuri Imana ibera hose icyarimwe. Iri muri wowe, muri njye no mu bindi binyabuzima byose byo ku isi: inyamaswa, ibiti, imigezi n’ibindi. Ariko ntiri mu mafaranga. Ni byiza ko wiga uburyo bwo gukoresha amafaranga yawe aho kugira ngo aguhindure igikoresho.
3. Haranira gukura no kwera imbuto
“Ishami ryose ryo muri njye ritera imbuto arikuraho, iryera imbuto ryose aryanganyaho amahage yaryo ngo rirusheho kwera imbuto”.Yohana 15:2 Kwanganyaho amahage ni ugutema amashami adafite umumaro ku giti kugira ngo abererekere amashami meza yera imbuto areke gukomeza kuyacura intungagihingwa.
Ibintu cyangwa imico bitaguha inyungu cyangwa bitagufasha gukura, ntukwiye kubitaho igihe. Jugunya kure imigenzereze mibi nk’ibintu bibi ureba kuri telephone, televiziyo n’ibindi bishobora kwangiza umubano wawe n’Imana. Niba ushaka kugera ku nzozi zawe kandi niba ushaka gukura mu buzima, niba ushaka kwera imbuto nyinshi icyo usabwa ni ukwitandukanya n’imigenzereze idahwitse
4. Icishe bugufi kugira ngo ukure mu mwuka
“Ahubwo uruta abandi muri mwe ajye aba umugaragu wanyu. Uzishyira hejuru azacishwa bugufi, uzicisha bugufi azashyirwa hejuru”. Matayo 23:11-12
Kugira ngo ukure mu mwuka, bigusaba gufasha abandi no kwicisha bugufi. Niba ushaka gukomera, fasha abakene n’abatishoboye. Tekereza ku bantu babayeho mu buzima bw’umwuka buhamye nka Yesu Kristo, Martin Luther King, Buddha, Nelson Mandela na Mahatma Gandhi. Ntibazigera bibagirana kuko babayeho ubuzima bwo kwicisha bugufi no gufasha abandi.
5. Hitamo amagambo witonze
“Amagambo yawe ni yo azagutsindishiriza, kandi n’amagambo yawe ni yo azagustindisha” Matayo 12:37. Hari umugani wa kera uvuga ngo “Tekereza kabiri mbere yo kuvuga”. Hitamo amagambo aboneye kandi ubikore witonze mugihe uvuga, bizaguha ububasha. Amagambo yawe agaragaza uko ubayeho kandi akerekana ibiri mu mutima wawe. Amagambo yawe agena imibereho yawe ubwawe n’uburyo ubana n’abandi mu muryango mugari. Amagambo arica kandi agakiza.
Muri macye tumaze kurebera hamwe amasomo yo mu buzima dukwiye kwigira kuri Yesu Kristo. Ni ahacu ho kuyashyira mu bikorwa kugira ngo tubashe kwizihiza noheri ya 2020 Yesu avukira mu mitima yacu.
Source: www.invajy.com
[email protected]


text:
Nitwa MUKIZA Godwins navukiye mu majyaruguru ahitwa ku IKORA. Data yari umucuruzi ariko yapfuye mu ntambara y’abacengezi badusahurira n’iduka. Twasigaranye na mawe na barumuna banje bane. Ubwo nari ngeze mu mwaka wa mbere wisumbuye.
Nabonye umukecuru atagishoboye kundihira mfata iya Buganda gupagasa. Nagezeyo nkora akazi k’ububoyi mu rugo rw’umunyarwanda wabagayo. Yansabye kujya nanigisha abana be kuvuga Ikinyarwanda. Narabikoze rwose ariko icyo kuvuga gusa. Ubwo nabo nkabigiraho Ikigande n’Icyongereza. Nageze aho ndagifata pe. Ariko ntumbaze kwandika. Nageze aho akazi k’ububoyi ndakareka ahubwo mbakorera mu iduka.
Reka rero mu biruhuko by’abarimu bishize nzumve ko hari amahugurwa y’abarimu mu Cyongereza! Nazanye n’abandi b’abaganda batagira ingano. Ujijutse yize gukanisha imodoka. Twageze mu Rwanda bahita batwandika kuko kwitwa umuganda wagira ngo bisobanura kumenya Icyongereza no kucyigisha! Nyamara hari abaminuje mu ndimi bimye ikiraka ngo batsinzwe ikizami.
Muti ese mwahuguye iki? Mu byukuri ntacyo kuko abarimu baraturushaga. Ubwo hari iturufu twari duhuriyeho ryo kubabwirako icyo batazi ari ukuvuga ariko ko kwandika babizi cyane. Ubundi kandi twabumvishaga ko uko babisoma kose aribyo kuko icyongereza kigira prononciation zitandukanye. Ubundi tukabaha imirimo mu matsinda tukiyicarira. Iyo hari uwazamuraga umutwe twamubwiragako twarangije kwandikirwa! Igihe cyarageze bararambirwa, bakajya basiba uko bishakiye. Njye numvaga basiba bose nkiruhukira ariko ngo kari agahato ku buryo utarahuguwe yashoboraga kwirukanwa! Icyakora na programe ntiyari iyabo byari ibya nursery school.
Nkaba rero nabwira abategura aya mahugurwa ko ntacyo bazageraho. Mwashatse abarimu bajijutse mu ndimi bakajya kwihugura igihe gihagije wenda mu Buganda bakazaza kwigisha ibyo bazi. Murahatakariza simbabeshye kandi nibikomeza bityo ubutaha tuzazana n’abandi bashonji.
Amahoro!
INCLUDEPICTURE « http://s.jimdo.com/s/img/cc/loading-small.gif » * MERGEFORMATINET
Inizio modulo
Site internet:
HTMLCONTROL Forms.HTML:Text.1
contents
Nom: *
HTMLCONTROL Forms.HTML:Text.1
Message: *
HTMLCONTROL Forms.HTML:TextArea.1
HTMLCONTROL Forms.HTML:Hidden.1
HTMLCONTROL Forms.HTML:Submitbutton.1
* Champs obligatoires


text:
Mu buhamya bwe, uyu mukobwa wahawe amazina ya Uwayo Peninah kubera impamvu ze bwite yagize ati “ Nitwa Uwayo Peninah ( amazina yahinduwe), mfite imyaka 27 y’amavuko, ntuye mu Murenge wa Remera. Nyuma ya Jenoside, twari dutuye mu Karere ka Rwamagana nisanze nta babyeyi mfite, mu gihe cyo guhunga twaburanye nabo kugeza uyu munota.
Byabaye ngombwa ko ndera abavandimwe banjye batatu, twarutanwaga umwaka umwe umwe. Mu 1994 nari mfite imyaka itandatu , ni njyewe wari mukuru kandi nagombaga kurera barumuna banjye tukiga tukabaho ubuzima bugakomeza.
Bitewe n’uko nahoraga mpangayikiye ubuzima bwacu, sinigeze ngira agakungu n’abandi bakobwa b’urungano ngo tujye tuganira utuntu twose.
Niyo babaga bazanye ibiganiro runaka bitewe n’isomo twize nahitaga nitahira nkavuga ko ngiye mu mirimo y’urugo rwacu ko bo impamvu bagenda baganira ari uko basizeyo ababyeyi.
Ubuzima bwacu ntibwigeze buba bubi cyane nubwo twireraga kuko imiryango yacu yatubaye hafi.
Uko namenye ibyo guca imyeyo …
Ngeze mu mashuri yisumbuye mu mwaka wa 2002 natangiye kugira inshuti z’abakobwa twaraganiraga kuko bwo nigaga mba mu kigo.
Ndabyibuka twari tumaze kwiga isomo ry’imyororokere y’umugore mu isomo ry’ubumenyamuntu (biology) ubwo nibwo ku nshuro ya mbere umunyeshuri yabajije mwarimu niba guca imyeyo (gukuna ) hari icyo bifasha umugore mu myororokere.
Umwarimu yamusubije ko nta cyo byongera ko ahubwo byari umuco w’Abanyarwanda bo hambere ko ariko umuntu yumvise ashaka gukomeza uwo muco yawukomeza kuko ntacyo utwaye.
Abakobwa b’inkumi twiganaga bajyaga babituganiriza ko umukobwa utarabikoze umugabo we amwirukana nkumva ko wenda ari iby’abakera ndabireka burundu numva ko icyangombwa ari ukwifata.
Naje gukundana n’umusore antegeko guca imyeyo…
Nageze muri Kaminuza 2010 ni ubwa mbere nari nkundanye n’umusore bya nyabyo kuko ubundi n’uwambwiraga ko ankunda numvaga ko ashaka kuntesha amashuri yanjye, ngahita muhindura umwanzi wanjye.
Umuhungu naramunanije , mubwira ko mfite inshuti ariko yanga kubyumva yarakomeje arankunda bitewe n’ukuntu yanyitagaho nanjye natangiye kumukunda noneho bigera aho ntashobora no kubihisha bikagaragarira buri wese.
Muri 2011 nigaga mu mwaka wa kabiri mu gihembwe cya kabiri (semester two), we yigaga imbere yanjye mu mwaka wa gatatu, yambwiye ko anshaka umwanya munini , twahuriye ahantu turaganira nk’uko byari bisanzwe.
Yongeye kunsubiriramo ko ankunda kandi koko nari narabibonye nyuma y’umwaka usaga dukundana.
Yansabye ko twembi tuvugisha ukuri ku bijyanye n’ubuzima butwerekeyeho kuko twari tugeze mu gihe cyo kwizerana bya nyabyo.
Yambajije niba narigeze nkora imibonano mpuzabitsina , naramuhakaniye kandi koko sinari narigeze nyikora. Nawe yambwije ukuri ko atari yabikora na rimwe.
Yambwiye ko nubwo ankunda adashobora kuzashaka umugore utaraciye imyeyo (gukuna ) kuko ari umuco mwiza w’abanyarwandakazi ,utuma umugore n’umugabo baryoherwa mu gihe cy’imibonano mpuzabitsina .
Ako kanya nibutse ko ibyo bintu byo guca imyeyo nagiye mbyirengagiza kenshi , byarandemereye kuko sinari niteguye kumureka nari naramaze kumukunda bihambaye.
Twahagurutse aho nta kindi kintu mvuze, narihanganye ariko numvaga ndimo gushira kuko numvaga ntabasha guca imyeyo, kuko nari mukuru kandi niga muri Kaminuza.
Yansabye kubitekerezaho ambwira ko igitumye ambwira ubuzima bwe bwose kandi akansaba ko nazaca imyeyo ari ukugira ngo tuzagire urugo rwiza ruzira gucana inyuma.
Nyuma naje guca imyeyo…
Nyuma yo kunsaba guca imyeyo cyangwa tugatandukana, namwumvishije ko ibyo ntacyo bimaze ko ari imyumvire ya cyera. Yanze kunyumva ambwira ko uretse ko no kuba yarabyumvanye abandi basore n’abagabo bakuze, mama we nawe yabimubwiye ko umukobwa utaraciye imyeyo aba adafite umuco.
Twamaze nk’ibyumweru bibiri narananiwe gufata umwanzuro wo kumureka cyangwa kuba nakora ibyo yansabye (guca imyeyo).
Kumureka byarananiye mubwira ko ngiye gutangira kubikora , yambwiye ko nta gomba kumukinisha kandi koko sinashoboraga kumubeshya, nahise ntangira kubikora
Icyo kibazo nakibwiye umukobwa twabanaga muri cyumba yambwiye ko azabimfashamo.
Uko natangiye gukuna…
Nipfukaga mu maso, umukobwa twabanaga akanshira imyeyo (akankunira) byarambabazaga kuko biryana cyane iyo ukibitangira naje kubimenyera. Numvaga narabyiyemeje.
Nyuma twaje gutandukana…
Ku munsi wo guhabwa impamyabumenyi mu 2013 yaranyerekanye mu nshuti ze no mu muryango we, numvise ko nta gisigaye ndushaho kumwiyumvamo.
Bukeye bwaho yanshimiye uburyo nitwaye mu birori bye, yambajije niba nararangije guca imyeyo namubwiye ko nabirangije.
Yansabye ko turyamana nyuma y’igihe tumaze dukundana agatangira kwishimana n’umukobwa yakunze igihe kinini kuko yari yaranatangiye gutegura ubukwe.
Nabanje kwanga ariko nyuma ndemera nari namaze kumufata nk’umugabo wanjye.
Twamaze kuryamana mbona ntiyishimye, arandakarira, ambwira ko ibyo yari yiteze atari byo abonye kuko yasanze guca imyeyo ari umwanda aho gutera ibyishimo nk’uko yari yarabibwiwe.
Yanyanze urwango rukomeye nkagira ngo bizarangira ariko byarakomeje kuko yambwiye ko nubwo yanduhije akansaba guca imyeyo nkuze adashobora kubana nanjye kuko byamubihiye bikomeye kandi aribwo bwa mbere yari akoze imibonano mpuzabitsina.
Hari ikintu nsigaye nicuza…
Ntabwo nicuza kuba naraciye imyeyo nkuze ahubwo ikintu nicuza gihora kinshengura umutima ni uko inshuro ya mbere nakozeho imibonano mpuzabitsina ariyo yanabaye intandaro yo gutandukana n’umuntu umwe rukumbi nakunze kurusha abandi mu buzima bwanjye.
Agahinda n’inama ku bakobwa
Nterwa agahinda n’umubabaro nagize mu guca imyeyo nkuze ngo nkunde nshimishe umukunzi ariko ubu nkaba ndirira mu myotsi.
Mbona bitagishobotse ko twabana kuko nubwo ambwira ko nta nshuti yindi afite yaransembeye ko atashaka umukobwa bakoze imibonano mpuzabitsina bwa mu buzima bwe bikamubabaza.
Ndagira inama abakobwa kutita ku byifuzo by’abasore bari hanze aha kuko usanga agusaba ibidashoboka wabimuha nabwo ugahinduka umwanzi.
from Igitsina http://ift.tt/2tU1Qc7
Related Posts by Categories


text:
Ahanini kwiyahura bituruka ku bitekerezo byo kwiburira icyizere, gutakaza ibyiringiro kuburyo umuntu uri mu bihe nk’ibi ariho aba ashobora gufata icyemezo kigayitse cyo gushyira iherezo ku buzima bwe.
Ushobora gucyeka ko uri mu rwobo rurerure cyane gusumba izindi nzobo, ikindi nta cyizere ufite yuko ibintu bizagenda neza. Nta muntu n’umwe ukwitayeho cyangwa witaye kumenya aho uturuka. Ubuzima ntacyo bumaze…cyangwa si byo?
Nushaka akanya gato ko kureka Imana ikaba Imana koko mu buzima bwawe nonaha, Izakwereka ukuntu ishobora byose mu by’ukuri, kuko ari nta jambo Imana ivuga ngo rihere (Luka 1:37).
Hari ubwo inkovu z’ibikomere bya kera zaba zarakugizeho ingaruka zituma wumva umutima wawe ugutera kuyitera umugongo no kuyivaho.
Ibi bidutera kumva twifitiye impuhwe, umujinya, ubusharire, ibitekerezo byo kwihorera, cyangwa ubwoba bw’uburwayi bwaduteje ibibazo muri bumwe mu busabane bukomeye bwacu.
Kuki utagomba kwiyahura? Nshuti, ntiwite ku bitagenda neza mu buzima bwawe, hari Imana y’urukundo igutegereje, kugira ngo uyireke ikuyobore mu rwobo urimo rwo gutakaza ibyiringiro no hanze yarwo mu mucyo utangaje. Ni Yo byiringiro byawe byizewe. Izina Ryayo ni Yesu.
Uwo Yesu, Umwana w’Imana utagira icyaha, yigize umuntu nkawe igihe wamwihakanaga ndetse ukamutesha n’agaciro ke. Umuhanuzi Yesaya yaramwanditseho muri Yesaya 53:2-6, amugaragaza nk’umuntu wasuzugurwaga ndetse akangw’ n’abantu bose. Ubuzima Bwe bwari bwuzuye intimba n’imibabaro. Nyamara ntabwo yikoreye intimba ze, ahubwo intimba zacu ni zo yishyizeho. Ibicumuro byacu byose ni byo yacumitiwe, yakomerekerejwe, ni na byo yashenjaguriwe. Imibabaro Ye ni yo yatumye ubugingo bwacu bushobora gucungurwa kandi bukagirwa ikintu kimwe.
Nshuti, Yesu Kristo yababarijwe ibyo byose, kugira ngo ushobore kubabarirwa ibyaha byawe byose. Utitaye ku muzigo w’ibicumuro wikoreye, menya ko Azakubabarira ni wicisha bugufi ukakira Yesu Kristo nk’Umucunguzi wawe. “Kandi unyambaze ku munsi w’amakuba n’ibyago; Nzagukiza” Zaburi 50:15. Nta kintu kibi kiruta ibindi wigeze gukora, Yesu adashobora kubabarira. Bamwe mu bakozi Be yatoranije kurusha abandi, bakoze ibyaha ndengakamere, nk’umwicanyi (Mose), umwicanyi n’umusambanyi (Umwami Dawidi), guhohotera Abakristo ku mubiri no mu bwonko (Intumwa Pawulo). Nyamara barababariwe ndetse bahabwa n’ubugingo bushya bwuzuye mu Mwami. Ni cyo gituma, umuntu wese iyo ari muri Kristo aba abaye icyaremwe gishya, ibya kera biba bishize, hakaza ibishya! (2 Abakorinto 5:17).
Kuki utagomba kwiyahura?
Nshuti, Imana yiteguye gusana ibyononekaye, cyane cyane, ubuzima ufite ubu, ubuzima ushaka gushyiraho iherezo wiyahuye. Muri Yesaya 61:1-3, umuhanuzi yanditse ibi: Kuko Uwiteka yansize amavuta ngo mbwirize abagwaneza ubutumwa bwiza. Yantumye kuvura abafite imvune mu mutima no kumenyesha imbohe ko zibohowe no kuzivana mu mwijima, kumenyesha abantu umwaka w’imbabazi z’Uwiteka guhoza abarira bose, no guhoza abafite intimba bose kubaha ikamba ry’ubwiza mu cyimbo cy’ivu, amavuta yo kunezerwa mu cyimbo cy’ubwirabure, n’umwambaro w’ibyishimo mu cyimbo cy’umutima wihebye.
Ngwino usange Yesu, kandi umureke agusubize umunezero n’agaciro byawe, kubera ko wizera ko agiye gutangira igikorwa gishya mu buzima bwawe. Yagusezeranije kugusubiza umunezero wawe, wari waratakaje no ku guha umutima mushya wo kugukomeza. Umutima wawe washenjaguritse arawukeneye cyane: Ibitambo Imana ishima ni imitima imenetse; imitima imenetse ishenjaguritse, Mana, ntuzayisuzugura (Zaburi 51:12, 15-17).
Mbese wemera ko Uwiteka akubera Umucunguzi n’Umushumba? Azayobora ibitekerezo n’intambwe zawe kera umunsi umwe biciye mu Ijambo Ryayo, Bibiliya
Imana yaravuze iti: Nzakwigisha nkwereke inzira unyura; Nzakugira inama, kandi ijisho ryanjye rizaguhoraho (Zaburi 32:8).
Mu bihe byawe hazabaho gukomera n’agakiza gasaze n’ubwenge no kujijuka; kubaha Uwiteka ni rwo rufunguzo rw’ubutunzi (Yesaya 33:6). Muri Kristo, uzakomeza kurwana intambara nyinshi, ariko icyo gihe uzaba ufite ibyiringiro. Ni inshuti ikuba hafi ikurutira umuvandimwe (Imigani 18:24). Ubuntu bw’Umwami wacu Yesu bubane na mwe ku isaha yanyu yo gufata icyemezo.
Niba wifuza kwizera Yesu Kristo nk’Umucunguzi wawe, subiramo aya magambo mu mutima wawe ubwira Imana: Mana, ndagukeneye mu buzima bwanjye. Ndakwinginze umbabarire ibyo nakoze byose. Nizeye Yesu Kristo kandi ndemera ko Ari Umucunguzi. Wanjye. Mbabarira unyeze, unkize, kandi unsubize umunezero mu buzima bwanjye. Urakoze k’ubw’urukundo umfitiye no k’ubw’urupfu rwa Yesu mu cyimbo cyanje.
Source:amasezerano.com
[email protected]


text:
Mu mwijima uteye ubwoba w’iryo joro, abigishwa ba Yesu ntako batagize ngo barwane n’umuyaga mwinshi kugira ngo ubwato bwabo bwambuke inyanja yari yatewe n’ako kaga.
Muri ako kanya k’umwijima, umuyaga n’umuhengeri, babona Yesu agenda hejuru y’inyanja. Bagira ubwoba ubwo yegeraga ubwato bwabo. Hanyuma bumvise avuga ati: “Ni njye. Ntimutinye.” Abigishwa bamujyana mu bwato. Hamwe na Yesu mu bwato bwabo, bahise bagira amahoro ubwato bugera mu gihugu bari berekejemo, kandi mu mutuzo mwinshi wari wuje umutekano. Yohana 6:16-21
Iyi nkuru yo muri Bibiliya yerekana neza neza uko ibintu bimeze muri iki gihe hamwe n’intambara zimenyerewe duhura nazo mu buzima bwacu bwa buri munsi. Benshi muri twe ntitwashidikanya ko rimwe na rimwe duhora dukikijwe n’urwunge rw’ibibazo n’intambara zitari zimwe: kubura akazi, ibibazo by’amashuri , ibibazo by’urushako, icumbi n’ibyo kurya , ibibazo by’amafaranga, amadeni, n’ ubuzima bugoye, rimwe na rimwe bisa nk’aho bitazanarangira tukiri mu isi, icyakora bihora bisimburana.
Mu isi yose hacitse igikuba ubwo mu mpera za 2019 hateraga icyorezo cya Virusi ya Korona( Covi19), kugeza n’ubu muri 2020 umwka ugiye gushira isi ikiri mu kaga katurutse kuri iki cyorezo. Iby’ubu buzima ni nko guhora mu nyanja, itujugunya hirya no hino, itubuza amahoro aho kudushyitsa aho twifuza kugera.
Urebeye inyuma twambaye isura y’intwari ariko imbere mu mutima turashira. Turababaye kandi ducika intege igihe cyose duhanganye n’ibibazo nk’ibi bidutera ubwoba. Ariko kuko humvikanye inkuru nziza ku bigishwa ba Yesu iryo joro, ni inkuru nziza kuri twe uyu munsi. Mu bihe byacu by’umwijima no kwiheba burya Yesu ahora avuga aya magambo :ati “Ni njye. Ntimutinye.”
Igihe tudafite Yesu mu buzima bwacu duhorana urugamba gusa. Nta mahoro cyangwa gutuza dushobora kugira. Ariko ni gute dushobora guca muri iryo kome ry’ibyo bibabazo, intambara n’ibigeragezo bitari bimwe kandi tukagumana amahoro. Inzira imwe rukumbi usibye kugira Yesu muri twe nyir’ugutanga amahoro nyayo no gukiza.
Ubwoba bwari bwinshi Yesu atari yagera mu bwato
Uko byagenda kose abakristo dukwiye kwemera ko tutari abacu ngo twigenge. Ibyo dutunze, ubuzima tubamo, imigambi yacu byose byagakwiye kuba bishingiye kuri Krito Yesu. Dukwiye kumugira uwambere muri byose, yewe no muri byo bibazo tukemera ko ariwe ushobora kuba umuterankunga mukuru mukubikemura. Umubano wacu na Yesu wagombye kuguma ari ntamakemwa. Kwitoza kubaho ubuzima bwa gikristo nibyo bizatubere isoko y’amahoro kandi dukikijwe n’ikome ry’ibibazo.
Kwirinda icyaha n’igisa nacyo, kubaho ubuzima bwo kwezwa buri munsi , kwirinda gucumura naho ibigeragezo n’intambara byarushaho gukomera bizaduhindukirira intwaro yo gushikama no kwizera ko tuzanesha tugatabaruka amahoro. Ni ingenzi kumenya no kwemera ko mu isi atari Pardizo . Intambara n’ibigeragezo bizakomeza kwiyongera umunsi ku wundi ,icyakora nitwemera kubibanamo na Yesu neza ubwoba buzashira kandi inyanja turimo tuzayambuka tugereyo amahoro.
Ku batarakira Yesu nk’umwami n’umukiza w’ubugingo bwabo, Icyambere ni ko bamwakira ibindi biza nyuma. Bakwiye kubanza gushaka mu maso y’Imana mbere yo gushaka mu biganza byayo.
Kugira ngo ibi tubyumve neza, ni uko Yesu umwana w’Imana yaje muri iyi si ifite ibibazo kandi akemera kuba mu bantu. Ibi nibyo byatumye Yesu yuzura impuhwe zuje urukundo ku bantu bose. Yatahuye neza imiterere y’abantu mu buryo bwagutse, amenya ingorane n’akaga kazaba kukiremwa muntu. Yamenye ubutindi bw’abana b’abantu aterwa n’urukundo abagirira imbabazi. Kugira ngo adukize, we yabambwe mu kigu cyacu twebwe abanyabyaha. Yahawe igihano cyuzuye cy’ibyaha byacu byose kandi amena amaraso ye kugira ngo tubabarirwe kandi dukizwe urubanza rw’iteka.
Ibi ni ukuri koko Yesu yabaye imfura yo kuzuka mu bapfuye! Mu muzuko, yahindutse Umwuka utanga ubuzima bw’iteka ku bantu bose bazamwizera. Yabambwe ku musaraba kugira ngo abazamwizera bose bazahabwe agakiza kuzuye : Gukira ibyaha, indwara, imibabaro n’imivumo. ( https://agakiza.org/new_web/Agakiza-kuzuye-kagizwe-n-ibiki.html)
Umwami Yesu yamaze gukora byose kugira ngo ukizwe. None ubu arindiriye gusa ko wamujyana mu "bwato" bwawe , ni ukuvuga mu buzima bwawe. Arashaka guturisha ubwoba no kubana nawe mu rugendo rw’ubuzima bwawe bwose.


text:
Jenoside yakorewe abatutsi muri Mata 1994 yahitanye umubare munini w’abanyarwanda, abagera kuri miliyoni babuze ubuzima. Amateka y’ibyo byabaye akwiriye kwandikwa, akigishwa, akamenyekana, abantu bakamenya ukuri kubyabaye, ababyiruka bakamenya amateka igihugu cya gize.
Hari ibitabo bigenda byandikwa bivuga kuri Jenoside yakorewe abatutsi,birimo amateka, ubuhamya, ubushakashatsi byanditswe n’abanyarwanda n’abanyamahanga kandi byanditse mu ndimi zitandukanye; ikinyarwanda,I gifaransa n’icyongereza.
Dore bimwe muri ibyo bitabo wasoma bikagufasha kumenya amateka ya Jenoside:
1.Imibereho y’Abatutsi mu Rwanda, Itotezwa n’iyicwa bihoraho (1959-1990)
Ni igitabo cyanditswe n’umwanditsi, umunyapolitiki Antoine Mugesera, cyanditse mu rurimi rw’ikinyarwanda n’igifaransa. Ni igitabo kigizwe n’ibice bitanu,buri gice kikagaragaza ubuzima abatutsi bari babayeho mu gihugu. Hari aho agaragaza Imvururu no kumenesha abatutsi muri Muyaga, Guhunga kw’abanyarwanda, amavu n’amavuko y’Inyenzi, umwuka mubi mubasirikare, kwirukanwa kw’abanyeshuri, kwirukanwa ku kazi. Ni igitabo yatuye Umuryango we n’Urubyiruko. Igitabo kiboneka muri Librairie Caritas.
2. Humura
Igitabo cy’umunyarwanda Olivier Uwineza Bahizi, ni igitabo kivuga ubuhamya bw’umwana Claude Mutimura wari ufite imyaka 16, wacitse kw’icumu, amezi atatu abungabunga, yihishahisha, atagoheka,asinzira ku manywa, akagenda nijoro. Akaba ari we wasigaye mu muryango w’iwabo wenyine.Ubuzima butair bufite icyanga,yaje kubona urukundo maze amenya ijambo Humura bivuga….. Igitabo kiboneka muri Librairie Ikirezi
3. Le mal Rwandais, De la racine au Paroxysme Du Génocide des Tutsis
Ni igitabo cy’umwanditsi Daniel Nyamwasa, ni umuganga mu bitaro bya Kanombe, cyanditse mu rurimi rw’igifaransa. Ni igitabo avuga agaragaza ukuntu igihugu cyari igihugu gifite ingabo zikomeye, agakomeza atanga ubuhamya bw’uko yari umwana muto wibuka ibyabaye mu 1959, baterwa, bagatotezwa, bagahugira mu Burundi bambutse Akanyaru. Akavuga ubuzima bwo mubuhungiro,uko yahuye n’urubyiriko rwashakaga kubohora u Rwanda. Nyamwasa yari mu ngabo zari muri Batayo ya Gatatu yari igizwe n’abasirikare 600 bari muri CND. Mu gitabo avugako abakobwa n’abahungu bakwiriye kumva ko ari Abanyarwanda akagaragaza ukuntu FPR yongeye gutuma igihugu kibaho. Igitabo kiboneka muri Librairie Caritas.
4. Le Génocide des Tutsis au Rwanda compare au Génocide des Juifs et des Armeniens
Igitabo cy’umunyarwanda Jean Ndorimana, ni igitabo cyanditse mu Kinyarwanda, umwanditsi agaragaza ibintu bias muri izi jenoside zose zabaye ku isi, kuva ku bisobanuro by’ijambo Ubwaryo, ashaka kugaragaza abashaka kuyita Intambara, Ubugome Ndenagakamere. Agaragaza ibyiciro 10 bigaragaza jenoside birimo; Kumenya abazicwa, Ibibaranga, Kubashyira hamwe, Gutotezwa, kwangwa, kubamara,.. .Kuva kuri Jenoside y’abanyarumaniya (Mu ntambara ya mbere y’isi), Jenoside y’Abayahudi (Mu ntambara ya Kabiri y’isi) hose hagarahara uruhare rw’abayitegura n’abayishyira mu bikorwa. Igitabo kiboneka muri Librairie Ikirezi.
5. La Mort ne veut pas de Moi
Igitabo cy’umunyarwandakazi Yolande Mukagasana, ni igitabo cyanditse mu gifaransa,,Yolande agaragaza ukuntu urupfu rwamwanze,ukuntu byatangiye kuva hamaze guhanurwa indege ya Habyairmana,uko yari mu rugo hamwe n’umuryango we,bagahita bamenyako ibintu bikomeye bigiye kubabaho.Uko bagiye bahunga batandukanye,agacumbika ku baturanyi,ku nshuti no kubihayimana, nyuma akaza no gucumbika ku mu Colonel!Yibaza ukuntu ukwezi kwari Kwiza kwa Mata ,Miliyoni y’abanyarwanda bicishijwe imihoro,bakicwa n’abaturanyi babo n’inshuti.Ni we wenyine wasigaye ku gasozi yaratuyeho wo kubara ibyabaye. Igitabo kiboneka muri Librairie Ikirezi.
6. Smile Through the tears, the story of the Rwandan Genocide
Ni igitabo cya Rupert Bazambanza, ni igitabo cy’inkuru ishushanyije cyanditse mu cyongereza, kivuga inkuru y’umuryango wa Rwanga, umwanditsi agaragaza ukuntu yari inshuti y’uyu muryango, abana bari inshuti, ababyeyi bameze nk’ababyeyi be. Yaje kubabura, ntabwo abyumva? Muri uwo muryango hasigaye mama wabo, nawe akaba yari yararokotse itotezwa mu 1959, ubu ariho nta mugabo, nta mwana. Arangiza aha icyubahiro uyu mubyeyi utuje,ufite imbaraga. Igitabo kiboneka muri Librairie Ikirezi.
7. Urwandiko kuva ku Gasozi Bututsi
Igitabo “Kuva ku Gasozi Bututsi” Ni igitabo cy’umwanditsi Mfuranzima Fred kivuga ku mateka y’agasozi kitwaga “Bututsi” kiciweho abatutsi basaga ibihumbi 43 barimo abari bahatuye n’abahahungiye muri Jenoside yakorewe abatutsi muri Mata 1994.
Agasozi “Bututsi” gaherereye mu yahoze ari komini Rusatira muri Butare, ubu ni mu karere ka Huye, muri Isar Songa.
Iki gitabo cyanditse mu buryo bw’ibaruwa yifuzaga ko buri munyarwanda azasoma agasobanukirwa n’amateka y’aka gasozi mu gihe cya Jenoside.
Ni igitabo gikubiyemo ubuhamya bw’abantu batandukanye, bujyanye n’amateka ya Jenoside yakorewe abatutsi ku gasozi Bututsi n’abari bahungiye hafi yako, amateka y’iyahoze ari komine Rusatira, amazina ibihumbi bisaga umunani y’abantu bakuru biciwe kuri ako gasozi n’ibitekerezo by’urubyiruko kuri Jenoside yakorewe abatutsi. Igitabo kiboneka mu isomero rya Imfuranzima Art Peace Library(Kimironko)
8. Tu leur diras que tu es Hutue
Ni igitabo cy’ubuhamya bwa Pouline Kayitare wari ufite imyaka 13 mu gihe cya jenoside yakorewe abatutsi muri Mata 1994. Umuryango wa Pouline wahisemo guhunga utandukanye, Pouline nta byangombwa yari afite, kandi yari akiri muto. Umubyeyi we yamubwiye ko azajya avuga ko ari Umuhutukazi. Yarahunze agera muri Zaire(RDC), agaruka mu Rwanda nyuma ajya mu Bufaransa nk’impunzi ya politiki, mu gihugu cyashyigikiye Jenoside, uko yabuze uko aza gushyingura abe kubera nta byangombwa yari afite?Nyuma akaza kubona ubwenegihugu bw’ubufaransa! Igitabo kiboneka muri Librairie Caritas.
9. Ubumwe
Igitabo cy’umunyarwanda Rwagasoni Braddock Le sage, cyanditse mu Kinyarwanda,ni igitabo kigaragaza amateka y’u Rwanda. Umwanditsi agaragaza inzira yo kugarura ubumwe bw’abanyarwanda no kubumbatira ubusugire bw’igihugu.Muri iki gitabo,umwanditsi atanga ubutumwa ku Banyarwanda, Ingabo zabohoye u Rwanda no kuri Perezida wa Repubulika. Igitabo kiboneka muri Librairie Caritas.
10. Le Génocide au Village, le massacre des Tutsis au Rwanda
Ni igitabo cya Hélène Dumas, ni igitabo cyanditse mu gifaransa. Umwanditsi yakoze ubushakashatsi muri Komini yo mu Rwanda, areba imiterere yaho, aganira n’abarokotse, abicaga n’abayobozi, yibaza ku mubare uri ku kigero cyo hejuru mu mpera z’iki kinyejana cya 20. Héléna agaragaza ukuntu ari ubwicanyi bw’ubunyamaswa. Igitabo kiboneka mu nzu icuruza ibitabo Librairie Ikirezi
11.Mahoro, A little Girl’s Search for Peace
Igitabo cy’umwanditsi Natasha Karambizi, Mahoro ni umukobwa muto wavukiye mu Rwanda, akaba yari afite imyaka 9 mu w’1994, agerageza kwiyumvisha ibimubaho n’ibiba mu muryango we wari wugarijwe n’amakimbirane y’urudaca. Mahoro ni inkuru ikora ku mutima, ibabaje ivuga ku mukobwa wari umaze gukura akisanga mu ruvangirirane rw’intambara ebyiri, urwo rujijo rumutera gushaka gusobanukirwa amateka y’umuryango we no kugena urugero rungana iki yakwemerera amateka ye guha umurongo ubuzima bwe bw’ejo Igitabo kiboneka muri Acasia Book Café, Haepi Bookstore Online.
12. Marembo
Igitabo cy’umwanditsi, umusizi, umukinnyi w’Ikinamico; Dorcy Ingeli Rugamba, ni igitabo cyanditse mu gifaransa, cyanditse mu buryo bwo gusiga, bw’umuvugo. Umwanditsi agaragaza uko igihugu cyari kimeze, ubuzima mu muryango, imyemerera ya Gikirisitu na Isilamu, bwari ubuzima bwo mu muryango hagati y’abana n’ababyeyi, uko ababyeyi be n’abavandimwe be bishwe mu gitondo tariki ya 7 Mata 1994, bicirwa aho bari batuye ku gasozi ka Kimihurura. Dorcy yigaga I Butare arimo kwitegura kuza mu biruhuko bya Pasika ariko aguma kwa Nyirasenge kuko bwari bwije ntiyaza I Kigali. Akomeza avuga uko yabuze abavandimwe, inshuti ze n’iz’abavandimwe be, ababyinaga mu itorero Amasimbi n’Amakombe nirye na we yari yarashinze, yahugiye I Burundi. Igitabo kiboneka muri Libraire Ikirezi.
13. Igitabo Rwanda 1896-1959, La Désintégration d’une Nation
Ni igitabo cy’umwanditsi, umunyapolitiki w’umunyarwanda Antoine Mugesera cyasohotse 30/12/2017. Ni igitabo cyanditse mu gifaransa, kivuga kuri virusi y’irondamoko yinjiye mu banyarwanda ikagenda icengera, ikabageza kuri jenoside yakorewe abatutsi mu 1994. Ni igitabo kigaragaza ukuntu abanyarwanda bari bamwe, bavuga ururimi rumwe, bahuje umuco, agakomeza yerekana ukuntu amacakubiri yinjiye mu bana b’abanyarwanda. Igitabo kiboneka mu isomero rya Kigali Public Library, Librairie Caritas n’Ikirezi.
14. J’ai serré la main du diable, La faillite de l’humanité au Rwanda
Igitabo cy’umusirikare w’umunyakanada Lieutenant Général Roméo Dalaire cyanditse mu gifaransa , yari mu Rwanda mu gihe cya Jenoside ubwo yari ari mu butumwa bw’amahoro bw’umuryango w’Abibumbye(UN), aho agaragaza ko yakoze mu kiganza cya Shitani! Roméo yabonye ibidasanzwe mu ntambara y’abasivili y’itsembabwoko burenze indengakamere, ihanurwa ry’indege ku kibuga cy’indege I Kigali, hamwe n’itsinda rye bageze aho bibaza kugenda cyangwa gusigara mu gihugu. Avuga ku mubare munini w’imirambo n’inkomere no kuri Pasika itarifite icyizere cyo kuzuka! Igitabo kiboneka mu nzu icuruza ibitabo Librairie Ikirezi.
15. Rwanda’s Popular Genocide, A Perfect Strom
Ni igitabo cy’umwanditsi w’umunyarwanda Jean Paul Kimonyo, ni igitabo kiri mu cyongereza. Umwanditisi yibaza ukuntu umubare munini w’abahutu witabiriye kwica abatutsi, akibaza niba hari icyo byigishije? Kimonyo ava imuzi icyateye ibyo byose harimo umuryango, imitungo, amashyaka n’amoko. Igitabo kiboneka mu nzu icuruza ibitabo Libraire Ikirezi.
16. Au nom de la France, Guerres secrètes au Rwanda
Ni igitabo cy’abanditsi b’abafaransa Benoit Collombat na David Servenay, ni igitabo cyanditse mu gifaransa. Abanditsi bibaza icyo abasirikare b’abafaransa bakoraga mu Rwanda mbere no mu gihe cya Jenoside? Bagize uruhare mu ihanurwa ry’indege ya Habyarimana? Bagize uruhare mu icuruzwa n’iyoherezwa ry’intwaro ku ngoma y’abakoze jenoside? Icyo Bavuga kuzwi cyane Paul Barril? Kandi Icyo abafaransa bakwiriye kumenya nyuma y’imyaka 20 habaye Jenoside yakorewe abatutsi mu Rwanda. Mu gushaka ibisubizo, bakoze ubushakashatsi, binjira mu nzu z’ishyinguranyandiko zikomeye. Igitabo kiboneka mu nzu icuruza ibitabo Libraire Ikirezi
17. Rwanda 1994, le dernier Génocide au XX Siècle
Ni igitabo cya Cécile Grenier na Alain Austini, ni igitabo cy’inkuru ishushanyije, cyanditse mu gifaransa, umwandisti yamaze igihe mu Rwanda akora ubushakashatsi, asura ahantu hatandukanye ,aganira n’abantu batandukanye (abacitse ku icumu, abagorowa, abasirikare, abapolisi,..) yumvishe ubuzima bwa bantu n’ibikorwa byabo.Yabashije kubona ibyo abantu batumva mu itangazamakuru. Inkuru y’umufaransa wabanaga n’umunyarwandakazi bafite abana barateganyaga gusezerana muri Nyakanga,byaje kugenda gute? Igitabo kiboneka muri Librairie Ikirezi
18. Amateka y’u Rwanda
Ni igitabo cyanditswe na Komisiyo y’Ubumwe n‘Ubwiyunge, kivuga ku mateka y’u Rwanda, cyanditswe kugirango abantu bamenye amateka nyakuri kubera ko hari ibyagiye bigorekwa n’ibitavugwaho rumwe kubera impamvu za politiki.Kirimo imbanzirizamateka n’imiturire y’u Rwanda (imyaka 1000 mbere ya Yezu -700 nyuma ya Yezu).U Rwanda kugeza mu 1900, u Rwanda mu gihe cy’ubukoroni, mu gihe cya Repubulika ya mbere n’iya kabiri, mu gihe cya jenoside yakorewe abatutsi n’u Rwanda mu gihe cy’inzibacyuho. Ni igitabo cyamuritswe tariki ya 25/1/2018, gishyikirizwa Ikigo cy’Ingoro Ndangamurage z’u Rwanda , kiri mu ndimi zitandukanye Ikinyarwanda, Igifaransa n’icyongereza. Igitabo kiboneka mu Ngoro Ndangamurage z’u Rwanda.
19. Rwanda Contre l’Ethnisme
Ni igitabo cy’umwanditsi w’umunyarwanda Rutazibwa Privat cyasohotse 21/1/2018, ni igitabo gihuza inyandiko zirindwi zivuga ku moko mu Rwanda, byasohotse mu myaka 1996-2008. Privat yagize ubushake bwo kuzihuza bugizwe n’ibintu bibiri; Kubungabunga izo nyandiko kubera zimwe zasohotse mu binyamakuru ku buryo bigoye kuzibona , ubundi ni ugusangiza izo nyandiko umuryango nyarwanda. Ni igitabo kiri mu gifaransa, kigaragaza uruhare rwa Kiliziya Gatolika mu kubiba amacakubiri mu banyarwanda. Ni igitabo wasanga mu isomero rya Kigali Public Library no mu nzu icuruza ibitabo Librairie Caritas.
20. L’Innommable, Agahomamunwa
Igitabo cy’umunyarwandakazi Adélaïde Mukantabana, ni igitabo cyanditse mu gifaransa. Umwanditsi yasohoye amagambo yuzuye akababaro y’ikinyarwanda ayandika mu gifaransa. Kuvuga ibyamubayeho muri jenoside y’abatutsi aho yabuze imfura ze, abavandimwe be I Nyange mu mpera za Mata 1994, agaragaza amateka ya jenoside yakorewe abatutsi n’abayigizemo uruhare harimo uruhare rwa kiriziya Gatulika, Igihugu cy’ubufaransa, Umunyagitugu Habyarimana. Akarangiza asaba abatuye isi kugira urukundo rwa kimuntu. Igitabo kiboneka mu nzu icuruza ibitabo Libraire Ikirezi.
21. Wantwaye Umutima
Ni igitabo cyanditswe na Fabrice Bizumuremyi, kiboneka mu Kinyarwanda. Rwema na Kayitesi bashinze urugo mu byishimo n’umunezero, bidateye kabiri Jenoside yakorewe abatutsi ibabera kidobya. Inganzo ya Rwema imufasha kuba mu bihe bitandukanye. Aririmbira umugore we mu byishimo, amatage yaza agakoresha inganzo avuga agahinda ke. Aho ataniye n’umugore we ahanga agira ati:
Itariki dutana igaruka kenshi
Nkagana agashyamba kuri ka kabuye.
Nabura uturabo n’uturirimbo
Nkararanganya amaso inzira waciye…. Igitabo kiboneka muri Bakame Editions.
22. Pouvoir et Génocide
Ni igitabo cy’umwanditsi Rafaelle Maison, cyanditse mu gifaransa, ni igitabo agaragaza ukuntu mu mezi atatu Mata-Nyakanga 1994, miliyoni y’abanyarwanda barimo abana, urubyiruko, abagore, abagabo, abasaza n’abakecuru bishwe, babuze ubuzima bazira ko ari Abatutsi. Ubutegetsi bushishikariza abaturage ubwo bwicanyi ndengakamere mu kinyejana cya 20. Umuryango w’abibumbye ushyiraho urukiko rwo guca imanza abakoze ayo mahano I Arusha-Tanzania, urubanza rwa mbere rwaciwe mu 1998, urwa nyuma rucibwa mu 2015. Agaragaza ubwo butabera mu bukana bwa jenoside n’imbaraga z’ubutegetsi. Igitabo kiboneka mu nzu icuruza ibitabo Librairie Ikirezi.
23. Rwanda demain! Une longue marche vers la transformation
Ni igitabo cy’umunyarwanda Jean Paul Kimonyo, ni igitabo kigaraza u Rwanda nk’igihugu cyari gikennye ku isi, kigashyirwa mu byiyubatse vuba? Umuryango nyarwanda wari waracitsemo ibice, amacakubiri, bariyunze bakorera hamwe mu kubaka igihugu. Nyuma y’imyaka 20 yose, igihugu cy’iyubaka. Igitabo kiboneka mu nzu icuruza ibitabo Librairie Ikirezi


text:
Kirehe: Imiryango 12 y’abirukanwe Tanzania yatujwe mu nzu za miliyoni 150
Yanditswe na MANISHIMWE NOËL
Imiryango 12 ya bamwe mu banyarwanda birukanwe muri Tanzaniya, yatujwe mu mudugudu w’ikitegererezo wa Bukora, mu Murenge wa Nyamugali, mu Karere ka Kirehe, mu nzu zuzuye zitwaye amafaranga miliyoni 159.
Igikorwa cyo gushyikiriza izi nzu imiryango 12 yazitujwemo, cyahujwe no kubaha ibikoresho by’ibanze birimo ibitanda na matola, intebe n’ameza, ibiribwa birimo umuceri, ibishyimbo n’isukari; ndetse n’ibyo kwiyorosa bifite agaciro k’amafaranga y’u Rwanda arenga miliyoni ebyiri.
Izi nzu zatujwemo iyi miryango 12, zubatse ku buryo inzu imwe iturwamo n’imiryango ine (4 in 1), buri nzu ikaba ifite aho gutekera, ubwogero n’ubwiherero n’ibigega bifata amazi y’imvura yo ku nzu.
Abahawe izi nzu baganiriye n’Imvaho Nshya, bagaragaje ko bishimiye ko baruhutse kubaho basembera, no mu bukode abenshi bari bamazemo imyaka irenga 5, bagahuriza ku gushimira Leta y’u Rwanda ibahaye aho kuba.
Uwitwa Nyirazamani Esperance yagize ati “Ikibazo nari mfite ni ik’icumbi, ubu ndashimira umubyeyi wacu Paul Kagame umfasha ntari namubona, ariko ndamushimira cyane azakomeze atuyobore, ubu ni ibisubizo. Kubona aho nshyira umusaya biranshimishije n’iyo napfa, nagenda nzi ko abana bange basigaye ahantu heza.”
Mugenzi we witwa Mukankusi Sylivia na we yagize ati “Nari maze imyaka 5 nta cumbi, nigeze no kurara hanze inzu nacumbikagamo bansohoyemo saa munani z’ijoro, ariko ubu Perezida Paul Kagame ampaye inzu nziza. Sinigeze ndota kuzatura mu nzu nk’iyi, ubu kuba mbonye aho kuba n’iterambere rindi nzarigeraho, iyi nzu inyongereyemo ibyiringiro.”
Biteganyijwe ko imiryango yatujwemo buri muryango ugomba guhabwa inka, muri uyu mudugudu hakaba harimo amazi meza, imihanda, amashuri n’ivuriro biri hafi yabo, ndetse ubuyobozi buvuga ko amashanyarazi azahagezwa vuba.
Umuyobozi w’Akarere ka Kirehe, Muzungu Gerald yasabye aba baturage gufata neza ibi bikorwaremezo bigize uyu mudugudu no gukora cyane, bagakoresha mu kwiteza imbere ibikorwa remezo baba begerejwe.
Ati “Icyo tubasaba cya mbere ni ukumenya ko aya mazu aba yatwaye umutungo w’igihugu, bakwiye kuyafata neza cyane, bakayagirira isuku, kandi na bo bakigira isuku. Bagomba gutera ubusitani, bafite ibiti by’imbuto, vuba aha bazahabwa n’inka kuri buri muryango, mu by’ukuri tubasaba ko aya mazu n’ibikorwaremezo biyagize bibabera inzira nziza yo gutera imbere.”
Uyu Mudugudu w’ikitegererezo wa Bukora utujwemo imiryango 12, ubaye uwa 3 utujwemo imiryango itishoboye, kuko uje wiyongera ku yo mu mirenge ya Nasho na Mpanga.
Mu Karere ka Kirehe imiryango y’abatishoboye n’iyakuwe mu manegeka igatuzwa mu midugudu y’ikitegererezo igera ku 188, ibikorwa byo kubaka imidugudu y’ikitegererezo bikaba bimaze gutwara amafaranga y’u Rwanda asaga miliyari ebyiri.


text:
Muri gahunda yacu yo gusobanura ibijyanye na horoscope ubu noneho dukomereje ku bavutse hagati ya tariki 21 z’ukwezi kwa gatatu na tariki 19 z’ukwezi kwa kane.
Aba ikimenyetso cyabo ni aries cyangwa belier mu ndimi z’amahanga naho mu kinyarwanda ubona ko ari umutwe wa rugeyo (isekurume y’intama).
Reka turebere hamwe ibibaranga
1.Kuyobora
Ubusanzwe ku ndangangihe ya zodiac iki kimenyetso nicyo kiza mbere. Abavutse muri iki gihe barangwa no kuba abayobozi, gukunda ubwigenge no kuzana ibitekerezo bishya.
Haba muri politiki no mu gisirikare usanga aba bantu baba abayobozi beza cyane.
2.Gutunganya gahunda
Muri kwa kuba abayobozi usanga nanone bashoboye gutunganya ibintu. Usanga iyo muri kumwe ashishikajwe no gushyira ibintu ku murongo, haba mu misango y’ubukwe, mu ishuri usanga niyo yaba atari chef de classe ariko abasaba guceceka… Usanga mu kazi niyo abandi bacogoye bo bakomeza gukora cyane cyane iyo ibyo bari gukora bitararangira kandi byagombaga kurangira
Mu bindi bibaranga harimo kuba abanyamwete, kugira intego, kwigirira icyizere, kurebera ibintu mu nguni nziza (optimist), kuba abanyakuri
Gusa nanone bakarangwa no kutihangana, kwivumbura, gutegeka (cyane cyane iyo udashaka gukora ibyo bo babona ko ari ingenzi)
Mu gihe bakunze kuba abayobozi uzasanga bo badakunze kugira n’umwe bayoboka. Kandi niba icyo bahirimbaniye kitari kubaha umusaruro bahita bakireka bagatangira ikindi.
MU RUKUNDO
Aba bantu bahita bagaragariza abo bakunda amarangamutima yabo batabanje no kubitekerezaho cyane. Usanga batanga urukundo bakanarenza igipimo kandi batabanje kureba niba uwo bakunze we ari kubereka ko abakunda. Uvuze ko bakunda buhumyi ntiwaba ubeshye cyane.
Gusa uko byamera kose urukundo rwabo rukomera kandi rukaramba iyo ibyifuzo byabo by’ibanze bigezweho.
MU MURYANGO
Nk’abantu bakunze kuba abayobozi usanga batangira gushaka kwiyobora no kwigenga bakiri bato. Noneho iyo mu muryango babashyiriyeho imipaka usanga bibaye induru ndetse bikaba byanazana imyiryane no gutoroka akava iwabo.
Kurema inshuti nshya kuri we biramworohera kandi usanga bihanganira imico ya buri umwe niyo mpamvu usanga benshi bamwiyumvamo.
AKAZI
Mureke yihitiremo amashuri aziga, yihitiremo akazi azakora. Kuko iyo agiye mu byo akunda abikora n’umutima we wose n’ubwitange.
Gusa mu kazi wirinde kumutegeka cyane ahubwo we ashaka kuyobora niyo mpamvu nubwo yaba akora aho ayoborwa kuri we ibyiza ni ukumureka agakora utamuhata nta n’igitsure kuko arikoresha kandi akore neza. Kuri bo gupiganwa ntibibatera ikibazo ahubwo barabikunda kuko baba bashaka kwerekana ko ari bo bashoboye.
Ku bijyanye n’amafaranga wibagora ubabwira ngo ahazaza, bo babaho mu ndagihe gusa. Icyakora nanone niba yakoresheje amafaranga menshi ahira ashaka ukuntu yakongera kuyinjiza, ibi bigatuma batagira ikibazo ku bijyanye n’amafaranga.
UKO WAMWINJIZA MU RUKUNDO
Niba ushaka gukundana n’umusore wa Aries, banza umenye ko bigomba kugenda uko we abishaka. Muri macye wishaka kumuyobora cyangwa kumwinjizamo ibitekerezo byawe, ahubwo mureke we aruyobore wowe ukurikire.
Akunda gushyiraho imipaka ntarengwa mu rukundo kandi niba ari mu bihe bibi usanga yihugiyeho kandi afite umunabi, usabwa kumuha akanya akabanza akava muri ibyo bihe bibi niba udashaka ko muvugana nabi
Umukobwa wa Aries nta bwoba agira kandi arangwa n’ubuyobozi. Byiza wareka akaba ari we ukwihitiramo aho kumwirukaho ngo urebe ko wamutsindira. Nubwo bakunda buhumyi ariko bagerageza kwifata ngo batavaho bayoborwa mu rukundo gusa iyo yagukunze aba yagukunze
Ashaka urukundo rwawe arutsindire kandi akwereke ko arenze ku bandi bakobwa wakunda. Ashaka umuhe ubwigenge ntumutware uko ushaka.
Gusa umenye ko bafuha cyane kandi bizera cyane iyo bamaze gukunda.
Umuntu wavutse muri aya matariki usanga mu rukundo ashobokana cyane na Sagittarius, Leo, Aquarius (Verseau), Gemini, Libra (Balance)
Ibyamamare byavutse muri iki gihe
Mu byamamare n’abayobozi bavutse muri aya matariki twavugamo: Jackie Chan, Charlie Chaplin, Sarah Jessica Parker, Elton John, Mariah Carey, Vincent Van Gogh, Leonardo da Vinci, César Chávez, Thomas Jefferson, Otto von Bismarck, Charlemagne, Nikita Khrushchev, Napoleon III, Lady Gaga, Big Sean, Celine Dion, David Oyelowo, Eddie Murphy, Pharrell Williams, Akon, n’abandi
Biracyaza…


text:
YASUWE 22
Ubushakashatsi bushya bwagaragaje ko mu isanzure hari indi mibumbe ishobora kuba yabonekaho ubuzima bwiza kurusha ku Isi.
Mu nama izwi nka Goldschmidt Geochemistry Congress irimo kubera i Barcelone muri Espagne kuva kuwa 18 Kanama kugera kuwa 23 Kanama 2019, abashakashatsi bayobowe na Dr Stephanie Olson bamuritse ubushakashatsi bari bamazemo iminsi bureba niba hari imibumbe mu isanzure ishobora kubonekaho ubuzima nk’uko Isi imeze.
Ubushakashatsi bwabo bwasanze hari imibumbe myinshi, ahubwo aho ubuzima bushoboka cyane kurusha ku Isi.
Ikinyamakuru 10times.com dukesha iyi nkuru kivuga ko hashize imyaka inzobere mu by’isanzure zivumbura imibumbe yindi iri mu isanzure myinshi, ariko bakayibona kure cyane ku buryo bigoye kuyigeraho ndetse no kureba neza ibiyiriho hakoreshejwe indebakure (telescope) bikaba ingorabahizi.
Mu gukora ubwo bushakashatsi, ababukoze bifashishije porogaramu yakozwe na NASA, ibafasha kwinjira imbere mu miterere y’iyo mibumbe iri kure cyane y’Isi. Bifashishije iyo porogaramu, babashije kwiga neza no kwinjira mu miterere n’imimerere y’ibihe n’inyanja ziri kuri iyo mibumbe.
Baje gutungurwa no kubona hari imwe muri iyo mibumbe ifite imiterere ishobora guturwaho ubuzima bukaba bwiza kurusha uko bimeze ku Isi.
Mu byo bashingiyeho bareba harimo kubanza kumenya uburyo ubuzima ku Isi bushoboka bitewe n’inyanja, bakagereranya niba bakurikije inyanja babonye kuri iyo mibumbe naho ubuzima bwashoboka.
Abakozi ubushakashatsi bagize bati “Akazi kacu kibanze ku kumenya inyanja ziri kuri iyo mibumbe ifite inyanja zifite byinshi mu bituma ubuzima bwo mu Nyanja zo ku Isi bubaho. Ubuzima mu Nyanja bushoborwa n’intungabuzima zizamurwa zivuye mu mwijima wo ku ndiba y’inyanja, zikazamuka hejuru ku gice cy’inyanja kigerwaho n’izuba aho zishobora guhumeka. Izo mbaraga zo kuzamura intungabuzima uko ziyongera, niko n’intungamubiri ziyongera, bisobanuye ko no kororoka byiyongera.”
Ubwo buryo bakoresheje bwaberetse ko hari indi mibumbe myinshi ubuzima bushoboka ndetse neza cyane kurusha Isi.
Icyakora abakoze ubushakashatsi bavuga kubera ibikoresho bidahagije, hari ibyo batabashije kubona ku buryo bemeza ko hari n’ibindi byatuma ubuzima bushoboka cyane kuri iyo mibumbe batabashije kubona.
Dr Olson yavuze ko ubwo bushakashatsi ikindi buzabafasha ari ukumenya uburyo bwo kubaka indebakure nshya zizafasha kureba cyane ibiri kuri iyo mibumbe ya kure, ku buryo abantu bajya guturayo.


text:
Hari ababasha gukomeza imibanire yabo, bagategereza ko abakunzi babo bongera kuba mu gihugu kimwe, ariko hari n’abo bitorohera.
Ibi bikurikira byafasha abakundana kubungabunga urukundo rwabo mu gihe batari mu gihugu kimwe cyangwa intara imwe.
Kwizerana
Iyo umukunzi w’umuntu batari kumwe mu gihe cy’amezi umwaka cyangwa urenga, ni byiza kumwizera. Ntahore atekereza ko aho ahari yiboneye undi akamumusimbuza. Ibyo bituma na we adafata icyemezo cyo gushaka undi, bityo bakazongera guhura, urukundo rwabo rugakomeza.
Kwihangana
Hari ubwo abakundana baba baramenyereye kuba hamwe buri munsi cyangwa se mu gihe runaka. Iyo icyo gihe kirenze, hari abatabasha kubyihanganira bakumva bararambiwe gutegereza. Kubera ya nyona yo kumva ko uwo akundana bagomba guhorana, bishobora gutuma umwe cyangwa bombi bashaka abandi bakunzi. Ni byiza kwihangana kugira ngo abakundana bitware neza mu gihe batari ahantu hamwe.
Kwifashisha itumanaho
Abantu bakundana barahamagarana kuri telefone, kwandikarana ubutumwa cyangwa bagakoresha imbuga nkoranyamabaga mu gihe batari mu gihugu kimwe ni byiza iryo tumanaho ryiyongereye, kugira ngo ntihagire uwumva ko mugenzi we yamwibagiwe.
Kohererezanya impano zidasanzwe Impano abakundana bahanaga, ziba zikenewe no mu gihe batakiba hamwe, ariko iyo bohererezanya ibishya, cyangwa ibyo batari basanzwe baziranyeho (si ngombwa ko biba bihenze) bituma bumva ko umwe agiha agaciro mugenzi we.
Ubudahemuka
Hari ababa basanzwe bifitemo umuco wo gucana inyuma. Mu gihe batari kumwe ni ngombwa kubyirinda, kuko bishobora kubaviramo kwishora mu rundi rukundo, bikabatandukanya.
Hari ibindi byakwiyongera kuri izi nama, ariko iz’ingenzi ni izo kandi zikaba zifasha abakundana kuba barambana bakageza igihe cyo kurushinga, cyangwa abashakanye bagasazana bakazatandukanywa n’urupfu.
Urubuga socialmeems.com ni rwo ikinyamakuru Izuba Rirashe gikesha izi nama.


text:
Inyigisho yo ku wa Gatandatu, Icya 32 gisanzwe, Umwaka A
Ku ya 15 Ugushyingo 2014 – Mutagatifu Yozefu Mukasa Balikudembe
Amasomo: 3Jn5-8; Za 111; Lc18, 1-8
Isomo rya mbere riratwereka umukire GAYO, wanogeye Imana. Kugira ubutunzi bw’iyi si ntibihabanye no gukorera ingoma ya Kristu. Ahubwo byagombye kujyana. Ni akaga kuba watunga byinshi by’iyi si, ariko ukabura ubugingo bw’iteka. Bitera kwibaza kubona umuntu waminuje mu buhanga bw’iyi si, akiyita umukristu, agafata ijambo rifatika mu bandi, nyamara yagera mu by’Imana (Misa, isengesho…) akajunjama, akabura ijambo imbere ya Jambo. Ngo hari n’ababyara muri Batisimu bakitwaza ababo (umugore, umukrsitu se ugerageza), ngo aze kumuterera agasengesho cyangwa akaririmbo asabira uwo yabyaye muri Kiliziya! Ni akaga! Birababaje! GAYO atubere urugero rwiza mu guhugukira iby’ijuru.
GAYO yari umukire utuye muri imwe muri za Kiliziya zo muri Aziya. Yohani yandikiye iyo Kiliziya, ashima cyane imyitwarire myiza n’urugero rw’ubukristu nyabwo GAYO agaragaza muri yo. Yashimye GAYO kugira ngo bibere n’abandi benshi urugero rw’ububyutse bashishikarire Ivanjili ya Kristu. Si Yohani gusa ushima GAYO. Abakristu b’i Efezi basuye abo muri Aziya maze GAYO aritanga bifatika kugira ngo bakirwe neza. Bagiye bashima kandi basabira umugisha iyo Kiliziya. Byongeye, GAYO, yabatozaga kugendera mu kuri, kwamamaza ukuri ari we YEZU KRISTU no kwirinda ubucabiranya, amatiku, inzigo, inzika, ikinyoma… Koko, biturutse kuri bake, iyi Kiliziya irashimwa kandi yabaye koko umuhamya w’urukundo. Yohani arasaba GAYO, ariko anamusabirana, ubudacogora mu kugira neza no mu kwitangira Kiliziya. Yohani aramushishikariza gukataza mu bugwaneza, ndetse yakomeza kugirirwa Ubuntu mu butunzi, akazajya aha n’agafunguro abogeza-butumwa biyemeje kwamamaza Kristu mu bapagani. Yohani afite igishyika n’impuhwe za kibyeyi: arasaba za Kiliziya kuzuzanya, izikize zigafasha izikennye. Ni Kiliziya imwe ya Kristu. Ati: mujye mwibuka gufasha n’abo bose bahagurukiye gukorera Kristu mu bataramumenya . Ati: none se bagobokwa na nde? Abataremera Kristu se nibo bashyigikira Ivanjili ya Kristu (batazi) twe twamumenye twigize ba ntibindeba? (3Yh7).
Kubaka Kiliziya si byo bikenesha imiryango yacu! Impamvu y’ubukene dufite tuyishakire ahandi. Ibyo wubakishije Kiliya yawe bizana n’umugisha w’ineza, amahoro y’umutima n’imbaraga zo kugera ku bindi byisumbuyeho kandi binyuze mu nzira nziza. Gufasha Kiliziya bisaba ukwemera. Twongerere ukwemera Nyagasani. Bisaba umutima. Hari abakene bafite umutima wo kubaka Kiliziya, hari nyamara abakire bahora babogoza…ko havuyeho rimwe bahomba! Dusenge ubutarambirwa nk’uko Ivanjili ibidusaba, dusabe umutima ukunda Kiliziya umuryango w’Imana. Dusabire cyane abantu bafite akaboko gahora karambuye ngo bahabwe, nyamara akandi gahora gahinnye ngo kadafasha. Iyo réseau yabuze, guhamagara cyangwa kwitaba telefoni birahagarara! Natwe twabuze isengesho n’urukundo rwa Kiliziya, akacu kava kashobotse! Nta cyo twageza ku Mana, nayo ibura aho ihera itugezaho ibya yo. N’iyo ishakishije aho ibinyuza tubipfusha ubusa, tukabibyazamo umuvumo, umukiro nyawo ukaduhunga!
Mutagatifu Yozefu Mukasa BALIKUDEMBE adusabire
Yateguwe na Padiri Théophile NIYONSENGA


text:
Ku itariki ya 10 y'ukwezi kwa gatatu 1862, guverinoma ya Leta zunze ubumwe z'Amerika yasohoye inoti zayo za mbere na mbere z'amadolari. Zari iz'atanu, icumi na makumyabiri. Mureke turebere hamwe muri make cyane ku mateka y'inoti y'idolari rya Leta zunze ubumwe z'Amerika. Ikaze mu kiganiro Americana.
Mbere y'ivuka ry'igihugu cya Leta zunze ubumwe z'Amerika, koloni z'Abongereza 13 cyavutsemo zakoreshaga amafaranga y'Ubwongereza. Mu gihe cy'intambara y'ubwigenge (yatangiye mu 1775), izi koloni zashyizeho, buri yose ukwayo, uburyo bwo kwishyura ibyo zabaga zikeneye byose, kugera Leta zunze ubumwe z'Amerika imaze kuvuka no kwiha ubwigenge mu 1776 na nyuma yaho. Bityo, zatangaga impapuro z'amasezerano yo kwemera kwishyura imyenda zafataga.
Urebye ni yo nkomoka ya mbere na mbere y'inoti mu mateka y'ibihugu byo mu burengerazuba bw'isi, nk'uko tubisanga ku rubuga rw'umuryango udaharanira inyungu witwa "American Numismatic Society", washinzwe mu 1858, wiha inshingano yo kubungabunga amateka n'amasomo ku birebana n'amafaranga muri rusange.
Ubwigenge bw'igihugu buvuga n'ubwigenge ku ifaranga. Izari koloni z'Abongereza 13, nyuma y'ubwingege ziba leta, zakomeje gukoresha uburyo bwazo bw'ifaranga, ariko biza kuba nk'ibisa n'akajagari mu gihugu cyitwa ko ari kimwe. Ni bwo ku itariki ya 2 y'ukwezi kwa kane mu 1792 Congress, inteko ishinga amategeko ya Leta zunze ubumwe z'Amerika, yashyizeho idolari nk'ifaranga rimwe rukumbi rigomba gukoreshwa mu gihugu cyose. Idolari ryatangiye ku buryo bw'ibikoroto bya zahabu n'iby'umuringa, silver mu Cyongereza cyangwa argent mu Gifaransa.
Rubanda babikoresheje mu buhahirane bwabo bwa buri munsi imyaka irenga 80, kugera Guverinoma ya Leta zunze ubumwe z'Amerika ishyizeho inoti bwa mbere na mbere mu ntambara y'isubiranamo ry'abenegihugu, Civil War, yabaye kuva mu 1861 kugera mu 1865. Abaturage babanje kutazemera no kutazizera, kuko batumvaga ukuntu igikaratasi cyasimbura umuringa na zahabu. Abaziganaga n'abazishushanyaga, bagacuruza inoti zitari zo, nabo bari benshi cyane. Guverinoma yabishyizemo imbaraga, buhoro buhoro abaturage bagenda bagira icyizere, ikomeza no guhangana n'abigana inoti. Byo ariko bihoraho kugeza n'ubu.
Intambara y'isubiranamo ry'abanegihugu igitangira, leta zo mu majyepfo, ziyise Confederation, zari zigometse, zishyiriyeho ifaranga ryazo. Na guverinoma ya Leta zunze ubumwe z'Amerika yari ikeneye amafaranga menshi cyane bikomeye yo guhemba abasirikari bayo no kubagurira ibyo bakenera byose, no gutesha agaciro ifaranga ryo muri leta za Confederation.
Ni muri urwo rwego Congress yayihaye uruhushya rwo gutangira gukoresha indangagaciro z'imari z'impapuro zoroheje gutwara, ishyiraho inoti z'amadolari atanu, icumi na makumamyabiri. Zasohotse bwa mbere ku itariki ya 10 y'ukwezi kwa gatatu mu 1862.
Guverinoma yagiranye amasezerano yo kuzicapa na banki z'abikorera ku giti cyabo kugera mu 1877. Kuva icyo gihe kugeza ubu, yishubije ububasha bwo kuzikorera ubwayo mu icapiro ryayo bwite.
Uko imyaka yagiye ihita, inoti z'amadolari nazo zagiye zihinduka ku isura n'ingano yazo. Muri iki gihe, inoti zose zirangana mu burebure no mu bugari.
Interuro "In God We Trust," bishatse kuvuga ngo "Dufite Icyizere mu Mana," yashyizweho n'itegeko mu 1955. Yasohotse bwa mbere na mbere ku noti y'idolari rimwe mu 1957. Kuva icyo gihe, iyi nteruro "In God We Trust" yanditse ku cyo ari cyose cyitwa idolari rya Leta zunze ubumwe z'Amerika, inoti n'ibikoroto.
Agaciro k'inoti nako kagiye gahinduka. Muri iki gihe, inoti zikoreshwa ni $1, $2, $5, $10, $20, $50, na $100. Inoti zo hejuru ya $100 zahagaze gukorwa kuva mu 1946, no gukoreshwa muri rubanda guhera mu 1969. Ni inoti za $500, $1,000, $5,000, na $10,000. Zose zakozwe inshuro imwe rukumbi, mu bihe bitandukanye. Ubu zitunzwe n'abantu bashaka kuzigira urwibutso byonyine gusa, abo bita collectors mu Cyongereza cyangwa collecteurs mu Gufaransa. Nta gaciro zifite mu buhahirane. Ndetse mu 1934, Leta zunze ubumwe z'Amerika yakoze inoti ya $100,000 rimwe gusa ariko yo ntiyigeze iyisohora. Bityo birabujijwe gutunga iyi noti.
Nshuti zacu, amateka y'idolari ry'Amerika ni maremare kandi menshi cyane. Ntawayavuga mu minota mike ngo bikunde. Ni yo mpamvu duhiniye aha iki kiganiro Americana cy'uyu munsi.


text:
Muri Gare ya Nyabugogo mu Mujyi wa Kigali ni hamwe mu habonetse abagenzi benshi bashakaga kwerekeza mu Ntara kugira ngo Guma mu Rugo izabasangane n'imiryango yabo. Muri iyi gare kubona imodoka ntibyari byoroshye ndetse kugeza ku masaha y'umugoroba hakaba hari hakiri abagenzi batangiye gutakaza icyizere cyo kugera aho bashakaga kujya.
-
- Mu Mujyi wa Kigali hagaragaye ingendo z'aberekezaga mu bice bitandukanye by'aho bashaka ko Guma mu Rugo ibasanga
Zimwe mu mpamvu zatumye bashaka kuva muri Kigali ngo ni uko akazi bakoraga kahagaze kandi abenshi muri bo bakaba baryaga ari uko bakoze bityo bagasanga gusigara muri Kigali mu gihe cya Guma mu Rugo ubuzima bwarushaho kubakomerera kurusha uko baba bari kumwe n'imiryango yabo.
Guhera ku wa Kane tariki 15 Nyakanga inzego zitandukanye za Leta zagiye zifasha abashaka kujya mu Ntara babasha kugera aho bagiye bityo bituma hari n'abagenda babimenya nyuma, ari byo byatumye kugeza ku munsi wa nyuma w'ingendo rusange habonetse abagenzi benshi bashakaga uko bagera iwabo.
Muri abo bagenzi harimo n'abavugaga ko bashaka kwerekeza mu turere tutari muri Guma mu Rugo kugira ngo babe bahakomereza akazi, bityo babashe kubona imibereho.
Umwe muri bo wari werekeje mu Karere ka Nyamasheke, avuga ko kubera ko arya ari uko yakoze asanga kuguma muri Kigali bitamworohera.
Ati “Erega iminsi 10 ku muntu iba ari myinshi cyane cyane ko hariya mu gace k'iwacu ntabwo ho hafunze, wenda umuntu yakora n'indi mirimo isanzwe. Ubwo rero kwicara waramenyereye gukora biba ari ikibazo tukaba tugira ngo tugende turebe indi mirimo yo mu rugo kuko iyo ugezeyo ugakomeza indi mirimo birakorohera”.
Nubwo muri Gare ya Nyabugogo hagaragaraga abantu benshi mu masaha y'igicamunsi kuri uyu wa Gatanu, ubuyobozi bw'inzego zitandukanye za Leta burimo Polisi, Urwego Ngenzuramikorere (RURA) ndetse n'Umujyi wa Kigali, bwabizezaga ko bari butahe kuko abarimo bari bamaze kwandikwa amazina n'aho bagiye kugira ngo bakomeze bashakirwe imodoka zibageza iyo berekeje.
Ubwo umunyamakuru wa Kigali Today yageraga muri Gare ya Nyabugogo mu masaha ya saa munani z'amanywa, yahasanze abagenzi babarirwa hagati ya 500 na 700 bavugaga ko berekeje mu Ntara zitandukanye.
-
- Abahaha bibandaga cyane cyane ku biribwa
-
- Kuri uyu munsi ibinyabiziga na byo byagaragaye ku bwinshi bikora ingendo hirya no hino mu mihanda ya Kigali
-
- Hari abagenzi muri Kigali basanze kubona imodoka aho zitegerwa bitaza kuborohera bahitamo kwigendera n'amaguru
Reba uko umunsi ubanziriza Guma mu Rugo wari umeze muri iyi Video
Amafoto: Abdul Tarib, Simon Kamuzinzi na Eric Ruzindana


text:
Mu nkuru yatambutse twari twavuze bimwe mu byo umugabo akwiye kuzirikana gukorera umugore we ngo bitume ahora yishimye kandi amukunda. Abayisomye batubajije niba abagore bo ntabyo bakwiye kuba bakorera abagabo babo ngo babe nabo bakishima, bakanezererwa urugo rwabo
Ni byo iyi nkuru igiye kuvugaho
1. Imibonano yigire nyambere
Ukibisoma ushobora kumvamo gukabya ariko ibuka neza icyatumye agushaka. Ntiyari abuze umutekera, umufurira, umukoropera. Yashakaga umuryango umukomokaho kandi ntiyawubona hatabayeho imibonano. Ushobora guteka neza, ugakoropa, ugafura, ndetse ukarusha abandi bagore bose muturanye. Ariko niba ugera mu buriri buri gihe ugatera umugabo ikibuno, ugahindukira ari uko abigusabye gusa, kosora hakiri kare. Urugo rwubakirwa mu buriri ibindi bikaza nyuma
2. Tuma urugo ruba ijuru rito
Buri wese ashinga urugo yifuza ko haba ahantu hatuma anezerwa, aruhukira agatuza. Mugore menya ko uko ufata urugo rwawe bishobora gutuma umugabo ahaguma cyangwa akahahunga. Niba ushaka ko agufata nk’umwamikazi, nawe usabwa kumufata nk’umwami. Ese iyo ashoje akazi yihutira gutaha cyangwa ahitira mu kabari akaza aryama? Reba niba nta ruhare ubifitemo ubikosore hakiri kare.
3. Ubaha ibyifuzo bye
Ni byiza kumenya ibyo umugabo wawe akunda ndetse n’ibyo yanga. Menya ibyo akunda kurya, niba akunda ko mutemberana, niba yikundira agacupa, akunda imibonano se, mwumve. Niba agusabye ngo ba ari wowe umutekera wisubiza ko umukozi ahari yabikora, ni wowe yashatse ntiyashatse umukozi. Ni byinshi, wowe ibyifuzo bye byumve ubyubahe
4. Mureke ayobore
Mu muco twasanze, mu myizerere inyuranye, umugabo ni we muyobozi w’urugo, umugore akaba umufasha. Ubwo buyobozi bwe bumurekere, niba hari icyo ubona kitagenda neza mukiganireho kuko si umutegetsi ni umuyobozi kandi umuyobozi mwiza yumvikana n’abo ayobora, muzabyumvikanaho birangire neza.
5. Iyiteho
Ibuka akikurambagiza. Wahoraga wisukura, akenda gafuze, umusatsi usukuye, mbese ngo atakubonaho inenge n’imwe. None ubu wibuka kwiyitaho ari uko uvuye mu rugo gusa. Aha rero hindura, umenye kwiyitaho igihe cyose. Nava mu kazi asange ucyeye, ntabyo koga ugiye kuryama cyangwa se ugiye ahandi. Icara niyo waba nta kazi, ukarabe wisige asange ucyeye. Azahora abona uri mwiza, ukiri wawundi yarambagizaga. Wikumva ko uzambara neza ugiye ahandi, wagera mu rugo ukambara itiriningi na yo idaheruka amazi
6. Mubabarire
Yego yakosheje ndetse wanababaye cyane. None aciye bugufi asabye imbabazi. Iga kumubabarira, niyo yaba ari ikosa asubiyemo. Iyo ubabariye, uretse kuba utuye umutwaro ubwawe, uba unafashije umugabo wawe kongera kwishima, no kumva muri we atuje kandi bigarura umubano hagati yanyu
7. Irinde kwikuza
Mu mvugo y’ubu babyita kwiyumva. Wikumva ko ari we ugukeneye wowe utamukenera. Niyo waba ari wowe winjiza menshi kumurusha, niyo waba uri nka Bwiza bwa Mashira budashira irora n’irongora, irinde kwiremereza ngo umwereke ko adahari wabona abandi. Iryo kosa abagore bamwe bajya bakora bakabwira abagabo babo ngo ugiye nabona abandi bakurenzeho, ryirinde niba ushaka gushimisha umugabo wawe no kubana neza na we.
8. Menya inshingano zawe
Ibuka inshingano zawe nk’umugore mu rugo. Niba ufite umukozi, ibuka ko ataje kugusimbura ahubwo yaje kugufasha ibyo waburiye umwanya, cyangwa gukora akazi runaka mu gihe wowe udahari ngo ubyikorere. Ariko uriya ni umucanshuro, akorera amafaranga. Ntabwo ashinzwe akazi kose. Ibuka ko afite imipaka atagomba kurenga. Ibi nubwo umugabo ashobora kutabikubwira ariko hari ibyo ushobora guharira umukozi, bikabangamira umugabo. Ibaze asanze umukozi ari gusasa, cyangwa ari we umenya imyenda ari bwambare, uhari?
9. Ita ku bana
Baba abo mwabyaranye, abo wasanze afite cyangwa abo yabyaye nyuma, bose ni amaraso ye. Umugabo azashimishwa nuko uha uburere bwiza abana, ubakosora mu rukundo utari umunyarutoto. Nibyo umwana w’undi ashobora kubishya inkonda ariko wowe kora uruhande rwawe, ufate umwana wese nk’uwawe. Uko wita ku bana umugabo aba abibona kandi biramunyura iyo ubitaho uko bikwiye.
10. Ubaha aho akomoka
Baba bene wabo, inshuti ze se, bagaragarize icyubahiro bagomba, urukundo nyarwo. Niba uhora mu ntambara zidashira na nyokobukwe, niba baramu bawe baza ugahita ubereka agasuzuguro, uri kwisenyera
11. Mwubahe
Kubaha umugabo biri mu buryo bwinshi. Kumumenyera ibye, ibyo akunda, kutamusuzugura cyangwa ngo umusuzuguze. Kumwereka urukundo haba mwenyine cyangwa mu bandi. Kwiyubaha ubwawe haba mu myambarire, imivugire, imikorere, iminywere, byose ni ukumwubaha. Menya imipaka utagomba kurenga, umenye ibyo wemerewe cyangwa utemerewe, kandi byose bizaba byiza
Urugo ni ishuri ritarangira, uko witwara uyu munsi bifite icyo bizavuga ejo.
Niko bagore beza, ibi ko bitagoye, bamwe byananiye bibananiza iki?
Niko bagabo, umugore wagukorera ibi wamunganya iki koko?


text:
Inyigisho yo ku wa gatatu w’icyumweru cya 2 cy’Adiventi 09 Ukuboza 2015
Bavandimwe,
Turakomeza kwitegura Umukiza kugira ngo tuzakire ku buryo buboneye umukiro atuzaniye, umukiro ukomoka ku Mana. Igihe cy’Adiventi, ni igihe cy’amizero n’ibyishimo. Umukiza ari hafi, umukiro turakozaho imitwe y’intoki. Tumwitegure nk’uko twitegura umushyitsi ukomeye. Kandi koko arakomeye kuko ari Imana byuzuye.
-
« Nimungane… nzabaruhura »
Nk’uko umuhanuzi Izayi abitubwira mu isomo ry’uyu munsi, « abakiri bato bacika intege, ndetse n’abagabo b’intwari bakagwa rwose. Ariko abiringira Uhoraho, bazongera kubona imbaraga : bazatumbagira mu kirere nka za kagoma, biruke ubutananirwa ; bihute nta kudohoka » (Iz 40,30-31).
Mu ivanjili, Yezu arabona ko tunaniwe. Kandi ni byo muri iki gihe abantu benshi barananiwe, bararushye, bararemerewe. Yezu araturembuza ati : « Nimungane mwese, abarushye n’abaremerewe, jye nzabaruhura. Nimwikorere umutwaro wanjye, kandi mundebereho, kuko ngira umutima ugwa neza kandi nkoroshya ; muzamererwa neza mu mutima wanyu. Koko rero umutwaro wanjye uroroshye n’ibyo mbakorera ntibiremereye » (Mt 11, 28-30).
-
Ubumwe n’Imana
Bavandimwe, murabizi ko amakuba ya muntu akomoka ku cyaha. Muntu yitandukanyije n’Imana bityo ubuzima bw’Imana ntibumugeraho uko bikwiye. Kugira ngo tubyumve neza, twakwifashisha ikigereranyo cy’amazi. Amazi arasukura kandi agatanga ubuzima. Abakire bagira amazi mu nzu bakayavoma kuri robine. No mu giturage hari ahari amavomo ya kijyambere. Kugira ngo amazi atugereho hagomba ibintu bitatu by’ingenzi : isoko y’amazi asukuye, uruhombo (tuyau)ruyatugezaho na robine. Iyo uruhombo ruhuza isoko na robine rwacitsemo kabiri nta tuzi na duke dushobora kugera muri robine. Niyo waba ufite robine ya zahabu, nta mazi uzabona, uzicwa n’inyota. Bisaba gusana uruhombo bityo amazi akakugeraho. Hari ubwo rudacikamo kabiri, ariko rukaziba. Icyo gihe bisaba kuruzibura kugira ngo amazi aze neza kandi ari menshi. Hari ubwo rupfumuka, amazi akagenda anyanyagira hose. Icyo gihe bisaba guhoma iyo myenge yose kugira ngo amazi akugereho.
Mu mubano wacu n’Imana naho ni ko bimeze. Imana ni urukundo kandi ni ubuzima. Kugira ngo urukundo rw’Imana n’ubuzima bwayo bitugereho natwe tubera abandi urumuri, tugomba guhora twunze ubumwe nayo , mbese nka rwa ruhombo ruhuza robine n’isoko y’amazi. Gucikamo kabiri k’uruhombo, ni bya bindi muri gatigisimu bita icyaha gikomeye (péché mortel). Ni ukuvuga kwitandukanya n’Imana burundu. Icyo gihe nta buzima bwayo buzakugeraho kuko wabwanze, utabushaka, wumva wihagije, udakeneye Imana mu buzima bwawe.
Abenshi ariko nkeka ko Imana tuyikunda, tuyishaka, ariko mu ntege nke zacu tugacumura. Icyaha twakigereranya no kuzibya uruhombo. Icyo gihe ubuzima bw’Imana ntibutugeraho neza. Icyaha kandi twakigereranya na wa mugese umunga uruhombo rukazamo imyobo , amazi akagenda anyanyagira, kuri robine hagera utuzi duke cyane.
Twakora iki rero ngo ubuzima bw’Imana butugereho ku buryo buboneye ?
Kugira ngo twunge ubumwa n’Imana Kiliziya itwereka inzira. Hari isengesho rihoraho, gusoma no kuzirikana Ijambo ry’Imana, guhabwa Ukaristiya n’andi masakramentu, gukora ibikorwa byiza bishingiye ku rukundo n’ibindi.
Icyakora, iyo umuyoboro uduhuza n’Imana utameza neza, bisaba kubanza kwuzibura. Naho ubundi waba uhingira ku rwiri, cyangwa se wubaka ku musenyi (Mt 7,25-27).
-
Isakramentu rya Penetensiya
Kugira ngo muntu yongere yunge ubumwe n’Imana na bagenzibe, Yezu yaremye Isakaramentu ry’Imbabazi, isakramentu rya panetensiya. Iri sakramentu, riduhuza n’Imana kandi rikatwunga n’abavandimwe. Twarigereranya no gusana uruhombo rwacitsemeo kabiri, kuruzibura cyangwa se guhoma imyenge yarwo. Mbese ni ukuvanaho inzitizi zose zibuza amazi kugera kuri robine ku buryo buboneye.
Icyakora iki kigereranyo nticyuzuye. Penetensiya ikora ibirenze. Mbese ni nko gufata rwa ruhombo rwacitse, rwangijwe n’umugese, rwazibye, ukarusubiza mu ruganda. Abari bararukoze barongera bakarukora, bakaguha uruhombo rwiza rurusha urwa mbere ubwiza kandi rurusha gukomera no guhangana n’umugese n’ibindi byose bishobora kurwangiza.
Muri Penetensiya Imana idukiza ibyaha byose twakoze. Icya kabiri iduha imbaraga dukeneye mu ntambara turwana na Sekibi n’ibyo aduhendesha ubwenge byose.
Nibyo umuhanuzi Ezekiyeli avuga ati « Mu mubiri wanyu, nzakuramo umutima w’ibuye, nshyiremo umutima wumva. Nzabuzuzamo umwuka wanjye , mbatere gukurikiza amategeko yanjye, mwubahirize amabwiriza yanjye » (Ezk 36,26-26).
Ngibyo ibitangza Imana idukorera mu isakramentu ry’imbabazi. Ntabwo ari ibintu umuntu yavuga mu magambo ngo byumvikane. Koko « uko umutima ubizi, siko umunwa ubivuga ». Icy’ingenzi ni ukurihabwa ukumva uburyohe n’ububasha bwaryo.
Abakuru murabyibuka inzoga yitwa Ginesi ikigera mu Rwanda, abanywi ntibahise bayitabira. Byabaye ngombwa ko abahanga mu kwamamaza bayamamaza kuri Radiyo Rwanda. Uwayamamazaga yariyamiraga ati « Yaaaa ! Ibanga rya ginesi niyo rikwibwirira ! ». Mu yandi magambo, yisomeho nibwo uzumva uburyohe bwayo. Na penetesniya ni uko. Yihabwe, nibwo uzumva ubwiza n’ububasha bwayo. Naho niwita ku bayipinga, batarigeze bayihabwa, ngo ni ukubwira ibyaha umuntu, ngo ni ukwivamo… uzakomeza wumirane nka ka gati ko ku mayaga umuhanuzi Yeremiya atubwira, katazigera gakura ngo kagare (Yer 17,6). Imana yaturemye, yatugeneye ubuzima, amahoro ibyishimo n’umunezero, itwereka n’inzira iboneye kugira ngu tubigereho. Yezu yabwiye intumwe ze ati « Nimwakire Roho Mutagatifu. Abo muzakiza ibyaha bazabikizwa, abo mutazabikiza bazabigumana » (Yh 20,22-23).
Bavandimwe, ejo Papa Fransisko yakinguye amarembo atangiza Yubile y’umwaka w’Impuhwe za Nyagasani. Turashimira Imana yamuduhaye. Dukomeze tumusabire nk’uko adahwema kubidusaba. Tugane ku isoko y’impuhwe z’Imana bityo natwe tube abanyampuhwe nk’uko Data wo mu ijuru ari umunyampuhwe ( Lk 6, 36-38).
Adiventi ikomeze ifashe buri wese kwiyunga n’Imana no kunga ubumwe na bagenzi be. Muzagire Noheli nziza, Noheli y’amahoro, ibyishimo n’umunezero ukomoka ku Mana. Ya mahoro y’umutima umuntu agira n’iyo yaba ari mu bukene, mu bitaro, muri gereza, mu buhungiro, mu bwigunge… Amahoro Umukiza atuzaniye atandukanye n’amahoro y’isi (Yh 14,27).
Umwaka wa 2016 uzabere buri wese umwaka w’impuhwe za Nyagasani. Bikira Mariya utasamanywe icyaha, akaba nta n’icyaha bwite yigeze akora akomeze atube hafi.
Padiri Alexandre UWIZEYE